Bintulu tawar pelbagai destinasi menarik

Sektor pelancongan merupakan salah satu elemen penting dalam meniti arus pembangunan negara yang rancak berkembang.

Oleh itu, destinasi menarik penting dipromosikan disamping dipelihara dan dipulih hara bagi mengekalkan nilai khazanah berharga untuk menari kehadiran ramai pelancong untuk berkunjung ke tempat tersebut.

Destinasi ini secara tidak langsung akan melonjak eko-pelancongan di Negeri ini.

Umumnya eko-pelancongan mempunyai impak minima terhadap alam sekitar dengan menyumbang kepada kesejahteraan penduduk tempatan dengan berasaskan alam semula jadi.

Sepertimana kawasan lain di negeri ini, Bintulu juga boleh dijadikan destinasi menarik untuk dikunjungi.

Selain dari dikenali sebagai jolokan bandar minyak dan gas, Bintulu menempatkan industri berat dan kilang-kilang berat di kawasan Tanjung Kidurong dan Taman Perindustrian Samalaju (SIP).

Malah Bintulu juga memiliki dua buah pelabuhan laut dalam iaitu Pelabuhan Bintulu dan Pelabuhan Samalaju.

Antara destinasi menarik yang mampu menenangkan jiwa di sebalik kesibukan kota dan penat lelah bekerja, pengunjung boleh merehatkan minda di Pantai Temasya Tanjung Batu, Pantai ABF, Taman Tumbuhan dan Binatang (TUMBINA) dan Taman Negara Similajau.

PANTAI TANJUNG BATU

Pantai Temasya Tanjung Batu terletak kira-kira 5 km dari pusat Bandar Bintulu.

Pantai ini menjadi tumpuan penduduk tempatan terutama pada hujung minggu dan cuti umum.

Kemudahan yang disediakan termasuklah taman permainan kanak-kanak, pondok rehat, tandas awam dan tempat riadah dan sukan.

Pemandangan yang indah menjadi tarikan utama kepada pengunjung tidak kira penduduk tempatan mahupun pelancong untuk menghabiskan masa bersama-sama keluarga atau rakan-rakan.

Menariknya, di pantai ini pengunjung akan menikmati pengalaman berharga ketika matahari terbenam.

Malah laluan di pantai ini juga menjadi pilihan untuk aktiviti berjoging.

PANTAI ABF

Pantai BF juga sinonim dengan Tanjung Kidurong dalam kalangan penduduk setempat.

Pantai ini mampu memberikan memori dengan mengingatkan pengunjung dengan suasana kampung nelayan.

Terdapat banyak bot nelayan yang terletak di pinggir pantai.

Bagi yang ingin membeli ikan segar, pantai menjadi tumpuan utama mereka.

TAMAN TUMBINA

Taman ini merupakan kebun binatang yang berintegrasi dengan koleksi flora yang cukup beragam dengan berkeluasan 12 hektar dan jarak 4 km dari pusat kota Bintulu.

Taman ini dijadikan pusat rekreasi dan sesuai untuk beriadah bersama keluarga dan rakan-rakan.

Pemandangannya sangat cantik kerana diliputi tumbuhan flora dan fauna di sekelilingnya.

Gunung dan bukit hijau menjadikan taman menarik di Bintulu ini begitu menarik sekali. Terdapat juga haiwan dipelihara di sini untuk tarikan para pelancong.

TAMAN NEGARA SIMILAJAU

Taman Negara Similajau, hanya 45 minit dari Bintulu.

Taman Negara ini mempunyai salah satu kawasan pantai yang paling cantik di Malaysia dengan pasir pantai putih bersih yang tidak tercemar dan pantai berbatu yang menghadap Laut China Selatan.

Menariknya mengenai Taman Negara Similajau ini, terdapat 10 hentian seperti Golden Beach, Turtle Beach I dan II, Batu Anchau, Sebubong Pool, Circular Trail dan Education Trail.

Terdapat tiga khazanah hutan utama dan paling berharga di taman itu antaranya hutan pantai, hutan kerangas, hutan `Mixed Dipterocarp’ serta hutan paya bakau.

Manakala hidupan liar yang terdapat di taman ini pula adalah ikan lumba-lumba, penyu, buaya air masin di Sungai Likau dan belangkas.

Ini antara destinasi menarik yang terdapat di Bintulu. Jangan lepaskan peluang anda, luangkan masa untuk menjadikan Bintulu sebagai destinasi pilihan bagi memenuhi percutian anda.

Oleh Ellie Edward

See author's posts


TYT terima dua kunjungan hormat

KUCHING: Yang di-Pertua Negeri, Tun Pehin Sri Abdul Taib Mahmud menerima kunjungan hormat daripada Jawatankuasa Penganjur Sambutan Perayaan Hari Lahir ke-84 Tuan Yang Terutama Yang di-Pertua Negeri Sarawak di Demak Jaya di sini, pagi semalam.

Kunjungan yang diketuai oleh Menteri Kerajaan Tempatan dan Perumahan merangkap Menteri Bertanggungjawab bagi sambutan tersebut, Dato’ Sri Dr. Sim Kui Hian bertujuan untuk memaklumkan dan menjemput serta memohon perkenan kehadiran Tun Taib dan Toh Puan Datuk Patinggi Raghad Kurdi Taib ke majlis yang diadakan sempena Sambutan Perayaan Hari Lahir ke-84 Tuan Yang Terutama Yang di-Pertua Negeri Sarawak bermula 9 hingga 11 Oktober ini di Kuching.

Antara majlis yang bakal dilangsungkan adalah Majlis Kesyukuran yang akan diadakan di Masjid India Bandar Kuching, Majlis Istiadat Rasmi, Istiadat Pengurniaan Darjah-Darjah Kebesaran Negeri Sarawak dan Majlis Jamuan Negeri yang akan diadakan di Dewan Undangan Negeri Sarawak serta Majlis Jamuan Teh di Hotel Waterfront Kuching.

Pada masa yang sama, Tun Taib menerima kunjungan hormat daripada Ahli Jawatankuasa Lembaga Amanah Kebajikan Islam Serian (LAKIS) yang diketuai oleh Ahli Dewan Undangan Negeri Bukit Semuja, John Ilus di Demak Jaya.

Kunjungan ini bertujuan memohon satu tapak tanah yang lebih sesuai bagi pembesaran kampung di kawasan Serian yang sering terjejas dengan masalah banjir seperti di Kampung Hulu, Kampung Hilir, Kampung Munggu Limo dan Kampung Siantan.

Permohonan tapak tanah ini juga bagi menampung pertambahan penduduk yang kian bertambah di kawasan tersebut yang kini dianggarkan mencecah lebih 3,000 orang.

Selain itu, ahli jawatankuasa ini turut membawa usul bagi cadangan pembangunan Serian Riverfront dan Pasar Malam Serian di satu kawasan baru besebelahan Masjid Bahagian Serian yang kini dalam proses pembinaan naik taraf dan pengubahsuaian.

Serian Riverfront apabila siap nanti dijangka akan menjadi ikon Bandar Serian dan mampu menjadi salah satu daya tarikan pengunjung ke bandar ini.

Manakala pembinaan Pasar Malam tersebut adalah untuk menempatkan semula penjaja yang berniaga di Pasar Malam yang kini pendapatan mereka terjejas berikutan lokasi yang dilihat tidak sesuai.

See author's posts


Bintulu perlu ada hospital kedua

BINTULU: Bintulu memerlukan hospital kedua berikutan peningkatan populasi penduduk dan aktiviti ekonomi yang pesat di bandar industri minyak dan gas itu, kata Timbalan Premier Sarawak, Dato Sri Dr Sim Kui Hian.

Beliau yang juga Menteri Kesihatan Awam, Perumahan dan Kerajaan Tempatan memberitahu, hospital sedia ada tidak sesuai untuk diperbesarkan kerana faktor tanah dan topografi (tanah tinggi).

“Hospital Bintulu telah berbincang dengan Lembaga Kemajuan Bintulu (BDA) serta Jabatan Tanah dan Survei berkenaan tapak kedua (hospital) yang sesuai untuk masa hadapan di mana beberapa perkhidmatan akan diagihkan (decentralised).

“Hospital kedua (di Bintulu) sangat diperlukan lebih-lebih lagi selepas pandemik Covid-19 dua tahun lalu. Masa itu, semua perkhidmatan hampir menurun dan hospital terpaksa digunakan sepenuhnya sebagai hospital Covid-19.

“Ya, Kami sangat berterima kasih kepada hospital swasta yang telah membantu pada ketika itu tetapi kerajaan harus melakukan sesuatu untuk mengatasi kekurangan tersebut pada masa hadapan,” katanya.

Beliau berkata demikian ketika berucap merasmikan bangunan Cardiopulmonary Assessment Suite di Hospital Bintulu, hari ini.

Tambahnya, Kerajaan Sarawak komited untuk merealisasikan pembinaan hospital kedua terbabit walaupun ia merupakan tanggungjawab Kerajaan Persekutuan.

Dalam pada itu, beliau memberi jaminan bahawa kerajaan juga akan berusaha mendapatkan autonomi kesihatan yang termaktub dalam hak di bawah Perjanjian Malaysia 1963 (MA63).

“Kita akan berbincang dengan Timbalan Perdana Menteri Dato Sri Fadillah Yusof pada penghujung bulan ini bersama Jabatan Kesihatan Negeri (JKN) Sarawak, Universiti Malaysia Sarawak (UNIMAS), Unit Perancangan Ekonomi (EPU) dan swasta mengenai kaedah perkhidmatan terbaik yang dapat diberikan kepada rakyat Sarawak,” katanya lagi..

Beliau menjelaskan, sistem secara berpusat di Semenanjung yang melihat kepada populasi penduduk dalam membina kemudahan kesihatan dilihat tidak bersesuaian untuk Sarawak.

Ini kerana, ujarnya, jarak lokasi hospital di Sarawak yang jauh antara satu sama lain di mana hanya ada sebuah hospital dalam satu bahagian seperti Bintulu dan Sibu.

“Kalau hospital ini penuh atau ada masalah lain, hospital lain yang ada pula jauh seperti di Sibu dan Miri,” tegas beliau.

Turut hadir, Ahli Dewan Undangan Negeri (ADUN) Tanjong Batu Johnny Pang Leong Ming, Timbalan Pengarah JKN Sarawak (Perubatan) Dr Azlee Ayub, Pengarah Hospital Bintulu Dr Suzalinna Sulaiman, wakil Residen Bahagian Bintulu Harun Hatta dan Pegawai Daerah Bintulu Muhammad Dino Amid.

Hadir sama, Setiausaha Politik Premier Sarawak Angellie Stephen Raja, Jurutera Jabatan Kerja Raya (JKR) Bahagian Bintulu Lau Pit Hwa, Pengerusi Ahli Lembaga Pelawat Hospital Bintulu Datuk Mejar Hii Toh Him dan Pengarah Teknikal Amalgamated Plan Engineering Sdn Bhd Lim Kim Ping.

Oleh Carolyne Utih

See author's posts


Larang kemasukkan orang luar

AKUN GIMAN

SIBU: Penduduk dari 24 buah rumah panjang di Skim Penempatan Semula Nanga Ngungun di Kanowit mengambil inisiatif mendirikan papan tanda larangan kemasukkan orang luar ke rumah panjang mereka sepanjang tempoh pelaksanaan Perintah Kawalan Pergerakan (PKP).

Semua penduduk kawasan terbabit menerusi Jawatankuasa
Kemajuan dan Keselamatan Kampung (JKKK) Induk Nanga Ngungun telah mendirikan
papan tanda larangan itu di simpang masuk Nanga Ngungun (Jalan Kanowit-Ngungun)
dan hadapan Jambatan Sungai Ngungun (Jalan Song-Kapit).

Turut bersama penduduk mendirikan papan tanda itu semalam
ialah Penghulu Ron Ugai yang juga Pengerusi JKKK Induk Nanga Ngungun.

Ron menggesa semua tuai rumah di kawasan terbabit bersama-sama
memastikan penduduk tidak keluar rumah sepanjang tempoh PKP ini, selain
memastikan tiada anak-anak buah mereka dari bandar balik ke rumah panjang.

“Inisiatif
tersebut telah dipersetujui oleh semua penduduk
menerusi JKKK Induk Nanga Ngungun sebagai usaha mengekang penularan
wabak berbahaya itu,” ujarnya lagi.

See author's posts


Bila wanita tidak layak bergelar ibu

Hati siapapun akan tersentuh apabila membaca kisah tragis Noa, anak perempuan berusia tiga tahun di Jepun yang meninggal dunia kerana kelaparan selepas ditingggalkan oleh ibunya seorang diri di rumah lebih seminggu lamanya.

Melihat gambarnya di internet, luluh rasa hati apabila menggambarkan derita yang ditanggung oleh si comel berkulit putih bersih itu.

Lebih menyakitkan hati apabila ibu itu, Saki Kakehashi, 26,  meninggalkan si kecil Noa kerana pergi bercuti bersama teman lelakinya.  Ke mana hilangnya naluri keibuan seorang wanita seperti ibu Noa apabila sanggup mengabaikan anak kecil yang belum mampu berdikari semata-mata untuk memuaskan hati dan nafsu sendiri.

Di Mahkamah Daerah Tokyo pada 9 Februari lalu, Kakehashi dijatuhkan hukuman penjara selama lapan tahun atas dakwaan cuai sehingga menyebabkan kematian Noa. Justeru wajarlah jika orang ramai tidak berpuas hati dengan hukuman ini kerana dikatalkan tidak setimpal dengan derita yang ditanggung oleh Noa sehingga menemui ajalnya.

Usahkan Noa, orang dewasa pun akan mati kelaparan jika tidak makan minum selama seminggu. Teganya seorang ibu bertindak sedemikian terhadap anaknya sendiri yang sememangnya diketahui belum mampu menguruskan diri sendiri.

Difahamkan Kakehashi hanya meninggalkan gula-gula dan teh untuk Noa sebelum meninggalkannya seorang diri di dalam bilik tidur di apartmen mereka untuk pergi bersama kekasihnya dari 5 hingga 13 Jun 2021. Dia juga menggunakan sofa untuk menghalang Noa ke dapur, kononnya bimbang Noa membahayakan diri dengan pisau dan barangan dapur.

Tidak dapat dibayangkan bagaimana si kecil Noa menjalani hari-hari itu sebelum menghembuskan nafas terakhirnya. Malah tidak dapat dipastikan bila Noa meninggal kerana semasa Kakehashi pulang dari cutinya, dia memang menemui Noa yang sudah tidak sedarkan diri.

Entah apa yang dilakukan oleh Noa sepanjang tujuh hari berseorangan? Berapa lama dia menangis apabila perutnya lapar dan tekaknya haus? Rimaskah dia dengan lampin kotor di punggungnya? Berapa lama dia terbaring diam menahan rasa lapar dahaga sebelum organ-organ badannya mula berhenti berfungsi satu demi satu dan akhirnya menghela dan menghembuskan nafas terakhirnya?

Si ibu kejam ini pula cuba menipu pihak berkuasa untuk menyembunyikan salahnya.  Kakehashi dikatakan menukar lampin Noa dengan yang baharu dan menyapu losyen pada punggung Noa yang penuh ruam sebelum mendapatkan bantuan.  Namun doktor bukan mudah untuk ditipu. Bedah siasat mendapati Noa meninggal akibat dehidrasi dan kelaparan kerana perutnya hampir tiada isi.

Malangnya, Kakehashi hanya dihukum penjara selama lapan tahun atas kesalahan itu.  Bukankah dia layak didakwa membunuh kerana sememangnya tindakannya itu yang menyebabkan kematian Noa?

Malah siasatan juga mendapati dia memang selalu meninggalkan anaknya itu berseorangan di rumah untuk pergi ke bar dan pusat permainan bersama rakan-rakannya. Dengan sikap yang sedemikian, layakkah dia bergelar ibu?

Tidakkah dia pernah terfikir pilihan lain untuk Noa sebelum meninggalkannya berseorangan begitu? Misalnya, Noa boleh ditinggalkan bersama jiran, bekas suaminya, keluarganya sendiri atau keluarga bekas suami dan ramai lagi. Tidak mungkin tiada seorang pun yang sudi menjaga Noa.

Namun di sebalik perbuatannya terhadap Noa, ada sisi hitam lain Kakehashi yang juga wajar dinilai. Mungkin dia merasakan apa yang dilakukannya ini betul kerana semasa kecilnya, dia sendiri pernah ditetak dengan pisau, kepalanya pernah ditekan di dalam kolam mandi, disumbat ke dalam beg sampah dan dibiarkan tanpa makan minum selama berhari-hari oleh ibu bapanya sendiri.

Sebagaimana yang dilaporkan oleh The Asahi Shimbun, ibu bapa Noa juga kerap ditangkap atas kesalahan mengabaikan anak. Kakehashi kemudiannya ditempatkan di pusat kebajikan kanak-kanak dan membesar tanpa kasih sayang ibu dan ayah. Melihat latar belakangnya ini, agak sukar juga untuk menghukum Kakehashi kerana dia sendiri sebenarnya ‘sakit’ tanpa disedarinya.

Kata pakar yang menilai kesnya ini, latar belakang hidupnya menjadikan Kakehashi seorang mangsa dera yang tidak percayakan orang lain dan tidak mampu meluahkan perasaannya kepada orang lain. Tanpa menjalani terapi untuk menangani traumanya itu, dia menjadi salah seorang daripada 30 peratus mangsa dera yang kemudian menjadi pendera.

Justeru di dalam kes Noa dan Kakehashi ini, ada banyak iktibar yang boleh kita ambil. Antaranya termasuklah pengukuhan institusi keluarga, pengukuhan institusi kejiranan dan masyarakat, sistem bantuan untuk menangani kebajikan mental dan fizikal mangsa-mangsa dera, sistem dan akta untuk melindungi kanak-kanak dan mangsa dera dan banyak lagi.

Syukurlah kerana di negara kita, kanak-kanak dan wanita dilindungi sepenuhnya namun usaha masih perlu dilakukan untuk menutup beberapa kelompongan  yang masih wujud di mana-mana.

Kes Noa dan Kakehashi hanya merupakan satu daripada tompok hitam yang berlaku di mana-mana di seluruh dunia, termasuk juga di dalam komuniti kita sendiri.

Noa kini sudah ceria di taman syurga, ditemani bidadari penjaganya.  Tapi kita yang ditinggalkannya harus menjadikan tragedi hidupnya sebagai iktibar untuk membentuk masa depan yang cerah untuk anak-anak di seluruh dunia agar kisah seperti Noa tidak akan berulang lagi.

Isnin lalu kita meraikan sambutan Hari Wanita. Maka bersempena dengan hari tersebut, marilah kita sama-sama mengulangi ikrar untuk mewujudkan dunia yang aman sejahtera untuk diri, keluarga, masyarakat, negara dan dunia seluruhnya.  Selamat Hari Wanita.

See author's posts


Patuhi SOP semasa hadiri majlis sosial

KUCHING: Kebanyakan orang menyambut baik penganjuran majlis sosial, agama dan rasmi tidak lagi dihadkan kepada 250 orang bermula 15 Julai ini.

Seorang pegawai bomba, Rosnin@Othman Meni, 54, yang bersetuju dengan keputusan itu berkata, bagaimanapun orang ramai dan penganjur perlu mematuhi prosedur operasi standard (SOP) dan peraturan yang ditetapkan semasa menghadiri majlis berkenaan.

“Sebagai misalan, semua yang hadir pada sesuatu majlis perlu mengikut kapasiti ruang serta pematuhan penjarakan sosial,” katanya.

Selain itu, katanya, ia memberi kebaikan kerana orang ramai dapat menganjurkan sesuatu majlis tanpa dihadkan dan ini juga adalah satu tindakan yang relevan bagi menyelesaikan masalah yang dihadapi oleh masyarakat.

“Walaupun kita dapat menganjurkan sesuatu majlis bergantung kepada kapasiti ruang, dengan adanya SOP yang ketat, kita yakin penularan wabak Covid-19 dapat dibendung,” ujarnya.

Beliau berharap orang ramai supaya mematuhi peraturan yang ditetapkan oleh kerajaan dan jangan berasa terlalu selesa dengan keadaan sekarang sebab wabak pandemik Covid-19 itu tidak kelihatan.

Sementara itu seorang penjawat awam, Law Kim Hin, 53, berkata beliau menyambut baik pengumuman itu dan venue untuk menganjurkan sesuatu majlis hendak luas.

Beliau memberitahu, penganjur majlis harus mengikut prosedur operasi standard yang dibenar.

“Walaupun kerajaan membenarkan orang ramai menghadiri majlis itu, saringan di pintu masuk, mengambil suhu badan dan memastikan semua yang hadir menggunakan pelitup muka tetap dilaksanakan,” katanya.

Katanya lagi, dengan kehadiran tetamu yang ramai ia dapat memeriahkan sesuatu majlis tetapi  mesti patuh kepada SOP dan berharap pandemik Covid-19 dapat dibendung sepenuhnya.

See author's posts


PDRM Juara Petanque Triple Mix MAKSAK

BINTULU: Pasukan Polis Diraja Malaysia (PDRM) muncul juara Pertandingan Petanque Triple Mix MAKSAK (Tertutup dan Jemputan) anjuran bersama Jawatankuasa Reaksi dan Sosial (JARES) Bahagian Bintulu sempena Hari Malaysia 2020.

Sebanyak 16 pasukan telah berentap merebut gelaran juara tersebut dengan 10 pasukan daripada agensi kerajaan dan enam pasukan dari Kelab Petanque di daerah ini.

Naib juara pertandingan dimiliki pasukan Lembaga Perlabuhan Bintulu Plus sementara tempat ketiga pula dimenangi oleh pasukan PSKPP 2.

Dalam pada itu, tempat pertama menerima hadiah wang ringgit sebanyak RM300, Tempat kedua menerima RM200 dan tempat ketiga menerima RM100.

Sehubungan itu penganjuran pertandingan tersebut adalah bagi memupuk semangat kesukanan antara jabatan dan agensi Kerajaan serta kelab-kelab Petanque Bintulu.

Malah menerusi pertandingan tersebut juga dapat mengeratkan hubungan silaturrahim antara pegawai-pegawai atau peserta yang menyertai pertandingan setelah sekian beberapa bulan pertandingan tempatan tidak dibenarkan berikutan Perintah Kawalan Pergerakan (PKP) sebelum ini.

Selain itu pertandingan tersebut juga bertujuan menggalakkan pegawai-pegawai kerajaan serta peserta untuk mengamalkan hidup yang sihat melalui penglibatan sukan sempena sambutan Hari Malaysia 2020

Oleh Ellie Edward

See author's posts


PETROS kejayaan terbesar S’wak

PENUBUHAN Syarikat Petroleum Sarawak Berhad (PETROS) adalah merupakan satu kejayaan terbesar Sarawak, kata Ketua Menteri, Datuk Patinggi Abang Johari Tun Openg.

Ini kerana penubuhan syarikat berkenaan secara tidak langsung telah membuktikan kejayaan Kerajaan Sarawak dalam proses menuntut kembali hak dan keistimewaan negeri yang telah terhakis dalam Perjanjian Malaysia 1963 (MA63).

“Sarawak kini memiliki hak mengeksploitasi sumber semula jadi negeri ini sepenuhnya, termasuk industri minyak dan gas berikutan penubuhan syarikat milik kerajaan negeri, iaitu PETROS.

“Malahan penubuhan PETROS telah memperlihatkan hubungan utuh Kerajaan Persekutuan dan Kerajaan Sarawak melalui proses perundingan dijalankan sebelum ini, terutama yang melibatkan proses penurunan kuasa pentadbiran berkaitan,” katanya.

Ketua Menteri berkata demikian ketika berucap merasmikan Majlis Perasmian PETROS di sebuah hotel terkemuka dalam bandar raya ini pada 6 Mac 2018.

Beliau menerusi majlis berkenaan juga memberitahu penubuhan PETROS sememangnya signifikan dalam usaha Kerajaan Sarawak untuk mengembalikan hak dan keistimewaan negeri termasuk proses penurunan kuasa yang dilaksanakan.

See author's posts


Perintah berkurung bukan penyelesaian bijak- WHO

GENEVA: Pelaksanaan perintah berkurung bukan satu penyelesaian bijak kepada penularan varian baru Covid-19, Omicron yang terus meningkat sejak kebelakangan ini, menurut Pertubuhan Kesihatan Sedunia (WHO).

Pengarah Serantau WHO, Dr. Poonam Khetrapal Singh berkata, perintah berkurung sekadar salah satu daripada kaedah yang boleh dipertimbangkan namun bukanlah satu-satunya jalan keluar kepada penularan varian baru itu.

“Ia boleh dijadikan sebagai pilihan terakhir kerana pelaksanaan perintah berkurung sebelum ini terbukti melibatkan kos yang tinggi dan menyusahkan orang ramai.

“Justeru langkah-langkah kesihatan awam seperti pematuhan kepada prosedur operasi standard (SOP) dan meningkatkan kadar vaksinasi perlu diberi tumpuan,” katanya seperti dilaporkan AFP .

Omicron berisiko ‘sangat tinggi’ di seluruh dunia, walaupun wujud ketidakpastian mengenai bahaya dan tahap penularan varian baru itu.

Ia dikesan mempunyai jumlah mutasi lebih 30 kali selain mempunyai kadar kebolehjangkitan yang lebih tinggi berbanding Delta.

Mengulas lanjut, berdasarkan maklumat awal, Dr. Poonam menjangkakan dunia bakal menyaksikan lonjakan kes memandangkan kadar penularan Covid-19 melibatkan varian baru itu adalah tinggi.-AFP

See author's posts


Pondok bas usang ‘menyembah’ bumi

SARIKEI: Sebuah perhentian bas yang usang di Batu 4, Jalan Sebanyak roboh dan menghalang lalu lintas di kawasan tersebut.

Ketua Balai Bomba dan Penyelamat (BBP) Sarikei, PPgB Mahmudin Narudin berkata, perhentian bas tersebut roboh berkemungkinan diakibatkan angin kencang malam kelmarin dan keadaannya yang telah usang.

“Pihak bomba menerima panggilan daripada pengadu pada 7.08 pagi tadi (semalam).

“Seramai 11 anggota bomba bergerak ke lokasi untuk menjalankan khidmat khas mengalih perhentian bas yang tumbang tersebut ke tepi jalan,” katanya kepada pemberita, tengah hari semalam.

Tambahnya, setibanya dilokasi, anggota bomba menjalankan tugas pengalihan perhentian bas yang tumbang ke tepi jalan.

“Setelah tugas pengalihan selesai, pasukan bomba bertolak balik ke balai,” ujarnya.

See author's posts


MOTAC rancakkan pelancongan kesihatan

KOTA SAMARAHAN: Kementerian Pelancongan, Seni dan Budaya (MOTAC) komited menjadikan Malaysia sebagai lokasi tumpuan bagi sektor pelancongan kesihatan.

Ketua Setiausaha (KSU) MOTAC, Datuk Dr. Noor Zari Hamat berkata, kementeriannya sedang merangka pelan strategik dalam memperkasakan negara ini lokasi pelancongan bagi yang ingin mendapatkan perkhidmatan kesihatan.

“Kami memberikan penekanan terhadap aspek pelancongan ini dan saya melihat Malaysia masih lagi mendahului dalam bidang pelancongan kesihatan.

“Impak pelancongan kesihatan ini terlalu besar kerana mereka (pelancong) yang datang ke sini akan tinggal bagi satu tempoh yang lama khusus untuk mendapatkan perkhidmatan kesihatan,” ujarnya.

Menurutnya, usaha ini turut mampu melonjakkan industri pelancongan di Malaysia dengan penghasilan pulangan yang lumayan.

“Justeru, Majlis Pelancongan Kesihatan Malaysia (MHTC) memainkan peranan penting dalam merangka strategi bagi pelancongan kesihatan ini,” ujarnya selepas mengadakan lawatan di Ladang Nanas di Kampung Sungai Mata di sini, semalam.

Sementara itu, Menteri MOTAC, Datuk Seri Nancy Shukri mendedahkan sepanjang tempoh Perintah Kawalan Pergerakan Pemulihan (PKPP), ramai yang menanti peluang untuk datang ke Malaysia bagi menikmati pelancongan kesihatan di sini.

“Perkara itu menjadi satu cabaran kepada mereka (pelancong) kerana negara kita tidak dapat membuka ruang untuk orang luar datang ke Malaysia sepanjang tempoh pemulihan tersebut.

“Kita mahu mereka yang datang bukan sahaja untuk pergi mendapatkan perkhidmatan kesihatan tetapi perlu melihat kepada keadaan Malaysia mematuhi prosedur operasi standard (SOP).

“Kita mahu mereka (pelancong) yakin datang ke Malaysia dek kerana negara kita sentiasa selamat dengan kesihatan yang terjamin,” tegasnya.

Terdahulu, Malaysia diberikan penghargaan Anugerah Kesihatan dan Destinasi Pelancongan Kesihatan Terbaik 2019/2020 bagi tempoh empat tahun berturut-turut.

Selain itu, MHTC menyifatkan pengiktirafan kali keempat berturut-turut itu sebagai pemangkin dalam meningkatkan kedudukan Malaysia sebagai pusat penjagaan kesihatan mengagumkan di dunia.

Di samping itu, MHTC menyatakan bahawa penghargaan ini mencerminkan komitmen negara dalam sektor penjagaan kesihatan, khususnya ketika berdepan pandemik Covid-19.

Oleh Akmal Adib Yusup

See author's posts


FSJA terima sumbangan RM10,000

MIRI : Menteri Pengangkutan Sarawak  Dato Sri Lee Kim Shin memberi sumbangan RM10,000  kepada Persekutuan Persatuan Wartawan Sarawak (FSJA).Sumbangan itu telah diserahkan oleh Dato Sri Lee Kim Shin kepada Presiden FSJA Andy Jong di Pusat Khidmat Parti Rakyat Bersatu Sarawak (SUPP) Senadin pada Ahad.Andy Jong  berkata, sumbangan yang disokong oleh Kim Shin untuk menjayakan Anugerah Kewartawanan Kenyalang (KJA) 2022 pada 9 Disember 2022  yang akan diadakan di sebuah hotel terkemuka di sini.“KJA 2022 menawarkan hadiah wang tunai berjumlah RM250,000 anggaran kos perbelanjaan keseluruhan majlis KJA RM350,000 hingga RM400,000,” katanya dalam satu kenyataan semalam.Andy Jong juga mengalu-alukan kepada sesiapa yang ingin memberi sokongan kepada FSJA dengan  memberi sokongan pengiklanan dalam  buku program cenderamata KJA  2022.Mereka yang berminat boleh menghubungi Presiden FSJA Andy Jong 014-5902562, Setiausaha, Michelle Choo 016-8919280 dan Bendahari Chai 019- 8447447 atau  Rosemaria Buma 016-8718793.

See author's posts


Mi Udang jadi tarikan pekan Jakar

SARIKEI yang dikenali sebagai Bandar Nanas di Sarawak, juga terkenal dengan hidangan mi udang yang berjaya menjadi salah satu tarikan pengunjung dari dalam dan luar negara.

Justeru itu, kunjungan ke bandar Sarikei menjadi tidak lengkap jika tidak menikmati keenakan dan keunikan mi udang yang amat popular ketika ini.

Salah seorang penggemar hidangan mi udang, Jackson Wong memberitahu, mi udang mula dikenali di pekan Jakar terletak kira-kira 20 kilometer dari bandar Sarikei.

Menurutnya, seorang peniaga restoran di pekan Jakar memulakan perniagaan mi udang sejak lebih 20 tahun yang lalu.

“Berkat usaha kuat dan semangat gigih peniaga itu dalam masakan mi udang telah berjaya mengembangkan perniagaannya sekaligus mencetuskan fenomena mi udang sejak 10 tahun yang lalu.

“Kini, peniaga tersebut telah berjaya menjadikan masakannya sebagai satu jenama dikenali sebagai ‘Mi Udang Jakar ‘,” jelasnya dengan perasaan bangga.

Kini, katanya, mi udang bagaikan satu fenomena, ia bukan sahaja boleh didapati di pekan Jakar, malah hampir semua restoran di bandar Sarikei ada menjual hidangan tersebut.

“Mi udang sentiasa menjadi pilihan utama pengunjung di restorean, selain mi kampua yang berasal dari Sibu.

“Permintaan terhadap mi udang meningkat terutamanya pada setiap kali musim perayaan Tahun Baharu Cina, Gawai Dayak dan Krismas. Ini kerana ramai anak muda yang berada di perantauan pulang ke Sarikei dan melepaskan rindu untuk menikmati mi udang.

“Begitu juga di pekan Jakar, menjadi sesak ketika musim perayaan berbanding hari-hari biasa,” ujarnya.

Mengulas lanjut, Jackson memberitahu,  hidangan mi udang dimasak secara masakan Foochow dimana mi digoreng berasingan dari kuahnya.

Hidangan tersebut terdiri daripada mi kuning, udang sungai dan sayur sawi yang dimasak menggunakan sos kicap.

Beliau memberitahu, udang yang dimasak mempunyai tekstur yang bagus dan lembut, menjadikan mi tersebut sangat sedap.

“Penduduk tempatan akan datang ke kedai untuk menjual udang yang baru ditangkap begitulah stok udang segar yang diperolehi untuk memasak mi udang.

“Bagaimanapun, ketika musim hujan bekalan udang tidak dapat diperolehi kerana penduduk tidak turun menangkap udang,” ujarnya lagi.

Katanya, sebagai pelanggan mereka cukup bersabar untuk menunggu kerana mengambil sedikit masa untuk memasak hidangan itu.

“Mereka memerlukan masa untuk menyediakan dan memasak udang secara berasingan sebelum menggoreng mereka dengan mi.

“Tambahan pula, udang hanya disediakan selepas pelanggan memesan hidangan tersebut bagi memastikan ia sentiasa berkualiti,” jelasnya.

Selain daripada mi udang, pekan Jakar juga terkenal dengan serbuk kopinya. Pekan tersebut mempunyai kilang yang membakar biji-biji kopi yang membekalkan serbuk kopi kepada kedai-kedai kopi di Jakar dan Sarikei.

Antara tarikan pelancongan yang lain ialah rumah panjang tradisional seperti Rumah Nyuka di Ulu Sarikei dan tempat-tempat pelancongan seperti Air Terjun Pala Munsoh.

Oleh AKUN GIMAN

See author's posts


Penahanan Imran Khan cetus protes di Pakistan

NEW DELHI: Bantahan meletus di seluruh Pakistan pada Selasa selepas bekas perdana menteri dan pengerusi Tehreek-e-Insaf (PTI) Pakistan Imran Khan ditahan di Mahkamah Tinggi Islamabad.

Sebaik Imran dibawa oleh pasukan separa tentera dari premis mahkamah, pemimpin PTI itu menggesa protes segera diadakan.

Penunjuk perasaan yang berang telah berhimpun di beberapa bandar termasuk Lahore, Peshawar, Faisalabad, Quetta, Gilgit, Sialkot, Karachi dan Islamabad.

Gambar yang dikongsi di media sosial menunjukkan penunjuk perasaan memasuki Ibu Pejabat Am Tentera (GHQ) di Rawalpindi.

Di Karachi, penunjuk perasaan menyekat jalan Shahrah-e-Faisa yang merupakan laluan utama di bandar itu.

Pada petang semalam, saluran televisyen ARY melaporkan, pihak berkuasa bercadang untuk mengenakan sekatan ke atas perkhidmatan internet dan telekomunikasi berikutan protes itu.

Naib pengerusi PTI, Shah Mahmood Qureshi, meminta orang ramai supaya bertenang dan menuntut pembebasan Imran secara aman.

Beliau berkata ketua PTI itu ditahan atas tuduhan yang sengaja direka-reka.

Imran menghadapi lebih 100 kes melibatkan jenayah keganasan hingga rasuah.

Bekas bintang kriket itu pernah mengharumkan nama Pakistan dengan memenangi perlawanan akhir Piala Dunia ICC pada 1992 dan beliau masih kekal sebagai ahli politik yang sangat popular.

Protes beliau telah menarik perhatian ramai sejak disingkirkan sebagai perdana menteri menerusi undi tidak percaya di parlimen pada April 2022.

Imran mendakwa penyingkiran itu sebagai sebahagian daripada rancangan untuk menghalang Pakistan daripada melaksanakan dasar luar dan menggagalkan kempen menentang rasuah.

Desakan untuk mengadakan pilihan raya awal di wilayah Khyber Pakhtunkhwa dan Punjab dibantah oleh gabungan pemerintah yang dikenali Gerakan Demokratik Pakistan (PDM).

Sejak beberapa bulan kebelakangan ini, Imran sering hadir ke mahkamah berhubung kes yang dikenakan ke atasnya.

“Penahanan beliau dilakukan oleh National Accountability Bureau (NAB) kerana menyebabkan kerugian kepada perbendaharaan negara,” kata Menteri Dalam Negeri, Rana Sanaullah.

PTI sentiasa menegaskan bahawa penahanan Imran menyalahi undang-undang.

Penyokong Imran sering melaungkan slogan popular: “Jaan de denge, Khan nahi denge” (Kami akan menyerahkan nyawa kami tetapi tidak akan menyerahkan Khan).

Menurut pemimpin PTI, mengadakan pilihan raya dengan secepat mungkin adalah satu-satunya penyelesaian untuk menamatkan ketidaktentuan politik dan ekonomi di Pakistan.

Bagaimanapun, pemimpin PDM merasakan langkah mengadakan pilihan raya umpama menyerahkan semula kuasa kepada Imran kerana beliau diramal mampu memperoleh kemenangan besar. – Bernama

See author's posts


Ayam ratu kian popular di Malaysia

Trend memelihara ayam ratu kini semakin popular dalam kalangan rakyat Malaysia, bukan sahaja sebagai hobi malah semakin ramai yang menjadikannya sebagai sumber pendapatan.

Begitu juga dengan Hafnizan Abdul Wahab, 44, yang bermula dengan hobi memelihara sepasang anak ayam ratu baka Leung Hang Khao (LHK) berusia lima bulan dari Thailand dengan harga RM5,000 pada 2014 dan kini mampu memperoleh pendapatan bersih bulanan antara RM5,000 dan RM6,000.

Bapa kepada enam cahaya mata itu kini memiliki lebih 1,000 ekor ayam ratu.

Bentuk ayam ratu sama seperti ayam laga, bagaimanapun unggas ini mendapat sambutan ramai kerana kecantikannya yang dianggap unik, khususnya yang mempunyai ciri dikehendaki seperti berekor panjang, warna menarik, bulunya yang berkilat dan mempunyai kesihatan yang baik.

“Harga ayam ratu sangat mahal dan penjagaannya pula agak cerewet, kerana untuk menghasilkan seekor ayam untuk memenangi pertandingan ‘ratu cantik’ memerlukan usaha yang bukan kepalang. Namun, semuanya berubah apabila saya berjaya menjual lima ekor anak ayam yang berusia dua minggu dengan harga RM1,000 tidak sampai lima minit, selepas diiklankan di laman Facebook.

“Sejak itu keluarga mula memberi sokongan, kerana yakin ayam ratu ini mampu memberi pendapatan lumayan,” katanya kepada Bernama yang berkunjung ke kediamannya di Kampung Padang Machang dekat Manir di sini.

Menurut Hafnizan sejak dari 2014, beliau telah menjual lebih 500 ayam ratu untuk pasaran seluruh Malaysia selain dieksport ke Indonesia dan Thailand, manakala bakinya masih dipelihara di lebih 20 lokasi milik ahli kelab peminat ayam ratu sekitar Terengganu iaitu ‘Oscar Team’, yang diasaskannya pada tahun 2016.

“Melalui kelab ini, kami akan bekerjasama untuk menghasilkan ‘ratu cantik’ yang sempurna, untuk menyertai pelbagai pertandingan yang dianjurkan di seluruh negara. Malah apa yang membanggakan, ayam ratu peliharaan saya bernama Radiq, pernah menjadi juara dalam satu pertandingan di Thailand pada 2018.

“Kemenangan itu membuktikan bahawa tanggapan negatif kononnya ayam ratu Malaysia tidak akan dapat mengalahkan kecantikan ayam ratu yang sememangnya berasal dari Thailand, adalah tidak benar,” katanya yang aktif memenuhi undangan pelbagai jabatan dan agensi kerajaan, syarikat swasta dan pertubuhan bukan kerajaan (NGO) untuk membuat pameran dan perkongsian mengenai keistimewaan ayam ratu dan peluang menjana pendapatan.

Terbaharu, Oscar Team turut diundang memeriahkan pelancaran Kampung Budaya Terengganu, bertempat di Muzium Negeri sebagai usaha memperkenalkan ayam ratu kepada orang ramai.

Anak jati Kampung Seberang Tuan Chik, Kuala Terengganu itu, menafikan tanggapan negatif masyarakat, yang sering mengaitkan ayam dengan perjudian.

“Kalau zaman dahulu, memang benar ada pertandingan laga ayam dengan pertaruhan tertentu, namun seiring perubahan masa dan kefahaman mengenai hukum agama, ia tidak berlaku lagi kerana ayam yang dinobatkan sebagai ratu cantik, hanya diberi sijil pengiktirafan dan trofi kemenangan sahaja tanpa sebarang hadiah wang tunai. Harga ayam ratu itu akan melambung tinggi hingga lebih RM3,000 selepas dinobatkan sebagai ratu cantik,” katanya.

Keghairahan Hafnizan dan ahli kelab Oscar Team dalam menyertai pertandingan ratu cantik, bagaimanapun terhenti sejak pelaksanaan Perintah Kawalan Pergerakan (PKP) pada 18 Mac lalu, namun mereka masih meneruskan rutin menjaga ayam masing-masing.

“Alhamdulillah, berkat penjagaan rapi sepanjang PKP dan mengiklankan ayam ratu di media sosial, ramai ahli yang memeliharanya secara sambilan turut berjaya menjana pendapatan bersih lebih RM3,000,” katanya yang sentiasa berhubung rapat dengan Jabatan Perkhidmatan Veterinar dan Jabatan Pelancongan Negeri Terengganu, untuk pelbagai program kerjasama.

Hafnizan, yang sebelum ini bekerja sebagai perunding dalam industri minyak dan gas, kini nekad menjadikan ayam ratu sebagai sumber pendapatan utama, turut memberi tumpuan menjual produk berkaitan ayam ratu dan menyasarkan jualan sebanyak RM80,000, menjelang akhir tahun ini.

Produk-produk berkaitan seperti perekup, kelambu, karpet, makanan serta multivitamin untuk ayam berkenaan, turut dipasarkannya melalui laman Facebook miliknya untuk pasaran Malaysia, Indonesia dan Thailand, serta dibawa ke mana-mana pameran seluruh negara.

“Sehingga kini, terdapat lebih 100,000 peminat ayam ratu di seluruh Malaysia, yang mana kebanyakan mereka membeli barangan keperluan ayam ratu ini dari Thailand. Ketika ini kami sudah mempunyai rangkaian dan maklumat mengenai pelanggan dan mereka juga positif serta mahukan produk berkualiti pada harga lebih rendah, berbanding membelinya dari negara jiran,” katanya.-BERNAMA

See author's posts


Kes positif Covid-19 cecah 9.32 juta

AMERIKA SYARIKAT: Jumlah kes positif Covid-19 di seluruh dunia kini mencecah 9.32 juta kes setakat pagi semalam.Menurut data terbaru Johns Hopkins University, dalam tempoh 24 jam yang lalu terdapat peningkatan kira-kira 170,000 kes.Amerika Syarikat (AS) kekal sebagai negara paling teruk terjejas dengan jumlah kumulatif 2.36 juta kes.Brazil kini menjadi negara kedua yang melepasi angka jangkitan 1.14 juta kes.

Jangkitan di Rusia pula melepasi 600,000 kes.Negara keempat dan kelima merekodkan kes jangkitan yang tinggi adalah India dengan 456,000 kes dan United Kingdom dengan 308,000 kes.

Lima lagi negara mencatat angka melebihi 200,000 iaitu Peru, Sepanyol, Itali, Chile dan Iran.Sementara itu, sembilan negara merekodkan angka melebihi 100,000 kes iaitu Perancis, Jerman, Turki, Mexico, Pakistan, Arab Saudi, Bangladesh, Kanada dan Afrika Selatan.-AFP

See author's posts


Kompaun menteri, kerajaan tidak bezakan individu

PERDANA Menteri Datuk Seri Ismail Sabri Yaakob bersama Menteri di Jabatan Perdana Menteri (Ekonomi) Datuk Seri Mustapa Mohamed menunjukkan buku Statistik Subnasional Parlimen dan Dewan Undangan Negeri (DUN) selepas Majlis Pelancaran Laporan Penemuan Utama Banci 2020 di Dewan Canselor Management dan Science University (MSU) Seksyen 13 semalam.• Foto BERNAMA

SHAH ALAM: Kerajaan tidak membezakan mana-mana individu yang melakukan apa jua kesalahan termasuk melanggar Prosedur Operasi Standard (SOP) Covid-19, kata Perdana Menteri Datuk Seri Ismail Sabri Yaakob.

“Tidak ada konsep orang atas kayangan tidak kena kompaun dan orang bawah sahaja kena kompaun. Sesiapa yang langgar SOP akan dikenakan kompaun termasuk Menteri Pertahanan dan lain-lain, tidak kira siapa,” katanya kepada media selepas merasmikan Laporan Penemuan Utama Banci Penduduk dan Perumahan 2020 di sini semalam.

Beliau berkata demikian semasa diminta mengulas mengenai kompaun yang dikenakan Kementerian Kesihatan (KKM) kepada penganjur Majlis Pelancaran Briged MIC serta beberapa pemimpin kanan kerajaan termasuk Menteri Kanan Pertahanan Datuk Seri Hishammuddin Tun Hussein kerana melanggar SOP Covid-19, semalam.

Menjawab desakan pemimpin DAP yang mahu Hishammuddin meletakkan jawatan, Ismail Sabri berkata tiada keperluan untuk berbuat demikian.

“Langgar SOP bukan jenayah, tiada kena mengena dengan jenayah dan KKM telah keluarkan kompaun dan kalau sesiapa kena kompaun letak jawatan, saya rasa tiada orang boleh bekerja,” kata perdana menteri sambil tidak menafikan bahawa SOP penting untuk dipatuhi.

“Pegawai kerajaan, kakitangan kerajaan ramai sudah kena kompaun jadi semua kena letak jawatan ke?, jadi tak perlu. Yang penting tindakan diambil, maknanya kerajaan tidak membeza-bezakan individu yang melakukan kesalahan, mereka terbabit boleh jadi menteri, timbalan menteri, ketua jabatan…boleh jadi sesiapa sahaja,” katanya. – Bernama

See author's posts


MNRB lantik GCEO baharu

KUALA LUMPUR: MNRB Holdings Bhd telah melantik Zaharudin Daud sebagai bakal ketua pegawai eksekutif kumpulan (GCEO), berkuat kuasa 1 September 2020.

Mohd Din Merican, Presiden dan Ketua Pegawai Eksekutif Kumpulan akan bersara pada 23 November setelah menerajui MNRB lebih daripada lapan tahun, kata kumpulan itu dalam satu kenyataan.

Pelantikan Zaharudin sebagai bakal Presiden dan Ketua Pegawai Eksekutif Kumpulan telah diatur oleh lembaga pengarah bagi memastikan peralihan kepimpinan yang lancar dan berjaya.

Dalam tempoh peralihan ini, beliau akan bekerjasama dengan Mohd Din dan mengambil alih jawatan presiden dan GCEO pada 23 November.

Sementara itu, MNRB turut mengumumkan pelantikan Nor Azman Zainal sebagai Presiden dan Ketua Pegawai Eksekutif Takaful IKHLAS Family, berkuat kuasa 1 September 2020.

Beliau mempunyai pengalaman lebih daripada 23 tahun dalam industri insurans dan takaful.

Nor Azman pernah memegang jawatan sebagai Ketua Pegawai Eksekutif (CEO) Prudential BSN Takaful dari Ogos 2017. Sebelum itu, beliau adalah Pengarah dan Ketua Pegawai Pemasaran di syarikat berkenaan.

Beliau juga pernah memegang jawatan Penolong Naib Presiden pemasaran produk di AIA Alliance Takaful.

Pengerusi Datuk Johar Che Mat berkata, ahli lembaga pengarah yakin pengetahuan dan pengalaman yang dimiliki oleh Zaharudin dan Nor Azman dalam industri ini akan dapat membantu meningkatkan pertumbuhan perniagaan MNRB pada fasa berikutnya.

“Kami berharap peralihan kepimpinan ini juga akan berjalan lancar dan seterusnya, akan menyumbang kepada perkembangan perniagaan kumpulan,” kata beliau.- Bernama

See author's posts


Karim: Hubungan GPS, PN masih baik

KUCHING: Hubungan Gabungan Parti Sarawak (GPS) dan Perikatan Nasional (PN) masih baik walaupun PN bertanding di empat kerusi Parlimen di Sarawak pada Pilihan Raya Umum ke-15 (PRU15), kata Naib Presiden Parti Pesaka Bumiputera Bersatu (PBB) Datuk Seri Abdul Karim Rahman Hamzah.

“Ini (tindakan PN bertanding di Sarawak) adalah politik, bukan bererti bila mereka (PN) bertanding di Sarawak mereka terus jadi lawan GPS.

“Malah sebelum Parlimen bubar kita pernah bersama PN (bentuk kerajaan di peringkat Persekutuan), perhubungan kita masih baik,” katanya selepas menghadiri sidang media Sarawak Fair 2022 di sini hari ini.

GPS dianggotai PBB, Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

Abdul Karim berkata mengambil semangat demokrasi, GPS akan masuk gelanggang berdepan PN di empat kerusi Parlimen itu iaitu Saratok, Lubok Antu, Bintulu dan Batang Lupar.

“Walaupun dengan hati yang berat kami akan berdepan dengan mereka (PN) dan kita akan beri ruang kepada pengundi di empat kerusi tersebut untuk menentukan pilihan mereka,” katanya.

Suruhanjaya Pilihan Raya (SPR) menetapkan hari pengundian pada 19 November manakala pengundian awal 15 November

— BERNAMA

See author's posts


Sri Aman akan bangkit

KESEBELASAN utama pasukan Sri Aman FA.

PENGENDALI Sri Aman FA, Mohd Hairulasfia Hasbi menggesa anak-anak buahnya bangkit ketika turun menentang Serian FA dalam kempen Liga SSC-FAS 2022 di Kompleks Sukan Sri Aman pada Sabtu ini.

Beliau juga berharap pemain belajar daripada kesilapan selepas tewas 0-1 kepada Samarahan FA pada perlawanan Piala Sumbangsih minggu lepas.

“Ini peluang terbaik kita untuk mengubat kehampaan selepas tewas pada aksi perlawanan Piala Sumbangsih, Ahad lalu.

“Saya harap pemain tidak akan mempersia-siakan peluang keemasan ini untuk mengutip tiga mata penuh, dimana kita akan menjadi tuan rumah menunggu kunjungan Serian FA, Sabtu ini,” katanya kepada Utusan Sarawak semalam.

Hairulasfia berkata tiada yang mustahil untuk skuad Sri Aman FA itu merealisasikan tiga mata penuh, jika pemainnya memberikan aksi terbaik dan memberi fokus sepanjang tempoh 90 minit perlawanan itu nanti.

“Saya percaya pasukan kita akan bangkit untuk menemui sentuhan kemenangan pada petang Sabtu nanti.

“Atas kertas kami menghormati skuad Serian FA, namun misi kami tetap membara untuk memburu kemenangan sekali gus melakukan kejutan lebih-lebih lagi beraksi di tempat sendiri petang Sabtu ini,” ujarnya.

Hairulasfia berkata strategi berbeza bakal digunakan berbanding ketika bertemu Samarahan FA, tapi pada masa sama beliau juga perlu berwaspada bagi mengelak dijerat pihak lawan sekali lagi.

“Saya harapkan barisan pemain yang diturunkan nanti dapat menyaingi kekuatan pemain lawan selain menuntut jentera tengah lebih kreatif mencipta gerakan manakala barisan penyerang dapat memanfaatkan peluang dengan jaringan,” tambahnya yang dibantu oleh John Ali.

Oleh ADI SAFARMAN

See author's posts


SEREMBAN: Pasar
Besar Seremban ditutup bermula semalam berikutan terdapat kes jangkitan
COVID-19 dalam kalangan peniaga pasar berkenaan.

Datuk Bandar
Majlis Bandaraya Seremban (MBS) Datuk Zazali Salehudin berkata penutupan untuk
sekurang-kurangnya tiga hari itu dibuat atas nasihat Jabatan Kesihatan Negeri
Negeri Sembilan (JKNNS), selepas menerima maklumat bahawa terdapat peniaga
dijangkiti COVID-19, petang Ssabtu lepas.

Katanya,
tindakan pantas ini dilakukan bagi membolehkan pihaknya melakukan kerja-kerja
pembersihan dan sanitasi di sekitar pasar dan kawasan berhampiran dengannya
sekali gus mengelakkan penularan wabak.

“Setakat
ini maklumat yang tidak rasmi saya terima, dua peniaga dijangkiti COVID-19,
walaupun tidak ada lagi pengumuman rasmi daripada Kementerian Kesihatan
Malaysia mengenai kes di sini, tetapi kita ambil langkah proaktif sebagai
langkah pencegahan,” katanya.

Beliau
berkata demikian selepas melakukan tinjauan dan melihat proses sanitasi di
Pasar Besar Seremban di sini, semalam.

Beliau
berkata pihaknya bergantung kepada nasihat JKNNS bagi menentukan tempoh
penutupan yang sewajarnya.

“Penutupan
juga melibatkan semua kedai berhampiran pasar ini, bagi memastikan tiada
jangkitan baharu,” katanya.

Bagaimanapun
Zazali berkata, pihaknya akan cuba melakukan yang terbaik
bagi membolehkan pasar itu kembali beroperasi seperti biasa.

“Kalau
boleh kita tidak mahu susahkan masyarakat untuk mereka dapatkan bekalan
makanan, kita akan buat sebaik mungkin, masyarakat harus bersabar kerana ini
adalah kebaikan untuk semua pihak,” katanya.

Jumaat
lepas, seramai 15 daripada 20 peniaga di Pasar Besar Seremban yang mempunyai
kontak rapat dengan peniaga di Pasar Borong Selayang menjalani saringan,
sebagai langkah mencegah penularan wabak COVID-19.– Bernama

See author's posts


DUN: RM510 juta untuk projek pembaharuan bandar

KUCHING:  Kerajaan Sarawak memperuntukan RM510.5 juta untuk melaksanakan 14 Projek Pembaharuan Bandar di bawah Rancangan Malaysia ke-12 (RMK-12) melalui tiga agensi kerajaan negeri.

Agensi terbabit ialah Jabatan Tanah dan Survei (JTS), Lembaga Pembangunan dan Lindungan Tanah (LCDA) dan Lembaga Kemajuan Bintulu (BDA) dalam usaha meneruskan agenda meningkatkan kesejahteraan dan sosioekonomi rakyat.

Timbalan Premier, Datuk Amar Awang Tengah Ali Hasan berkata, antara objektif utama pelaksanaan projek ini adalah untuk meningkatkan taraf dan kualiti hidup rakyat dengan menyediakan rumah mampu milik yang selesa dan teratur.

“Penempatan terancang yang dilengkapi dengan infrastruktur asas, utiliti, kemudahan rekreasi, tempat ibadah dan premis perniagaan untuk pembangunan sosioekonomi penduduk setempat turut disediakan.

“Sejumlah 14 projek Pembaharuan Bandar dilaksanakan, semuanya berada dalam pelbagai peringkat perancangan dan pelaksanaan,” katanya ketika menggulung perbahasan bagi Kementerian Sumber Asli dan Pembangunan Bandar Kedua di sidang Dewan Undangan Negeri (DUN), hari ini.

Awang Tengah juga berkata kerajaan menyasarkan untuk menyediakan sejumlah 7,000 lot kediaman di Jepak Jaya bagi menampung keperluan penduduk di Bintulu melalui Program Pembaharuan Bandar dan Skim Pembesaran Kampung (SPK).

Ia akan dilaksanakan secara berperingkat dalam RMK-12 dan RMK-13.

Katanya sebagai permulaan, pada tahun hadapan sejumlah 580 unit rumah mampu milik akan dibina di Jepak, manakala 799 lot kediaman akan dibangunkan di SPK Jelutong.

“Pihak BDA juga telah mendapat kelulusan tapak bagi melaksanakan pembinaan sejumlah 1,600 unit rumah mampu milik di kawasan Sepadok dan Sungai Plan. Di samping itu, warga Bintulu juga disaran untuk mengambil peluang mendapatkan rumah mampu milik yang disediakan oleh pihak swasta,” katanya.

Pada masa sama, katanya, beberapa cadangan baharu projek Pembaharuan Bandar akan dicadang di bawah Kajian Semula Separuh Penggal RMK-12 nanti.

Ini sebagai inisiatif berterusan kerajaan untuk memastikan kesejahteraan dan meningkatkan kualiti hidup rakyat selaras dengan hala tuju Sarawak Maju menjelang 2030.

“Sementara itu, Projek Pembangunan Darul Hana melibatkan perpindahan fasa pertama penduduk dari Kampung Semarang dan Kampung Panglima Seman Lama telah bermula sejak Ogos 2022.

“Perpindahan fasa pertama ini melibatkan 310 Ketua Isi Rumah (KIR) dan dijangka diselesaikan sepenuhnya ke Darul Hana pada hujung tahun ini,” katanya.

Pada masa sama, menurut Awang Tengah, pembangunan bandar baharu, pekan baharu dan pusat perkhidmatan di luar bandar turut diberi perhatian khusus.

Ini bagi memastikan jurang ekonomi antara kawasan bandar dengan luar bandar dapat dirapatkan.

Oleh itu, katannya, kerajaan Sarawak melalui LCDA dalam RMK-12 akan meneruskan projek Bandar Baru Sebuyau, Samarahan; Bandar Baru Simunjan, Samarahan; Pekan Baru Kabong, Betong; Bandar Baru Daro Fasa II, Mukah.

Pusat Perkhidmatan Lingga, Sri Aman;  Pusat Perkhidmatan Matu, Mukah; Pusat Perkhidmatan Igan, Mukah; Pusat Perkhidmatan Matadeng, Mukah dan  Pusat Perkhidmatan Ulu Merapok, Lawas.

Oleh NUR AIN OTSMAN

See author's posts


SARES bekal elektrik 24 jam kepada 9 rumah panjang

MIRI: Sembilan lagi rumah panjang dengan 630 isi rumah di kawasan Telang Usan menikmati kemudahan bekalan elektrik 24 jam melalui inisiatif Skim Pembekalan Elektrik Alternatif Luar Bandar Sarawak (SARES) baru-baru ini.

Sembilan rumah panjang yang mendapat manfaat daripada projek tersebut adalah termasuk, Long Ajeng, Ba’ Muboi, Lio Mato, Long Tungan, Long Selaan, Long Moh, Long Jeeh, Long Jekitan dan Long Tikan Sarawak Energy Berhad dalam kenyataan media semalam, mendedahkan sembilan kampung tersebut telah berkumpul di Kampung Lio Mato semalam untuk penyerahan rasmi sistem SARES yang baru dipasang dari pelaksana projek Sarawak Energy.

Menteri Utiliti Sarawak, Datuk Seri Dr. Stephen Rundi Utom berkata, SARES adalah sebagai gantian set generator diesel yang bising dan mahal dengan waktu operasi yang terhad, dan itu akan membuat perbezaan besar bagi kehidupan masyarakat di daerah terpencil di Sarawak.

“Saya tahu ini adalah perubahan yang besar kepada penduduk di sini, sebab saya juga pernah menetap di kawasan luar bandar,” ujarnya.

Katanya, dengan adanya SARES, setiap isi rumah dibekalkan dengan 3,000Wh tenaga elektrik yang boleh diperbaharui setiap hari bagi memenuhi keperluan asas isi rumah luar bandar yang merangkumi lampu, kipas angin, televisyen, peti sejuk kecil dan periuk nasi.

“Sistem ini memberi kemudahan dan keselesaan kepada isi rumah ini kerana mereka tidak banyak keperluan untuk kerap pergi ke bandar untuk membeli peruntukan dan juga diesel untuk kegunaan generator mereka.

“Saya menyeru supaya Ahli Jawatankuasa Kemajuan dan Keselamatan Kampung (JKKK) dan pemimpin masyarakat setempat di kawasan tersebut, untuk menjaga sistem mereka yang baru dipasang ini dengan baik.

“Saya memberi jaminan bahawa Sarawak Energy akan terus memberikan sokongan teknikal setelah penyelesaian dan pelaksanaan projek tersebut,” katanya, dalam satu kenyataan media semalam.

Tambah beliau lagi, pada tahun 2009, hanya 56 peratus daripada Sarawak mempunyai liputan bekalan elektrik manakala pada akhir tahun 2019, liputan elektrik untuk penduduk di luar bandar telah meningkat kepada 93 peratus dengan jumlah liputan negeri sebanyak 97 peratus.

Jelasnya, ini adalah kerana banyak langkah strategik yang dilaksanakan sepanjang dekad yang lalu untuk memastikan setiap isi rumah terutamanya di luar bandar mempunyai akses kepada bekalan elektrik sepanjang 24 jam.

“Pada 2018, kami telah melancarkan Pelan Induk Elektrik Luar Bandar sebanyak RM2.37 bilion telah dipercepatkan untuk Sarawak, yang bertujuan untuk menyediakan akses kepada bekalan elektrik 24 jam untuk setiap kampung dan isi rumah di luar bandar Sarawak.

Ini termasuklah memperluas jangkauan infrastruktur penghantaran dan pengedaran di luar bandar dan menyasarkan rumah panjang terpencil untuk SARES.

“Kejayaan ini terbukti dengan lonjakan isi rumah elektrik, yang membolehkan kita untuk maju lebih jauh dalam matlamat utama kita agar setiap isi rumah di Sarawak menikmati bekalan elektrik sepenuhnya pada tahun 2025,” katanya.

Turut hadir dalam majlis itu ialah Menteri Muda Utiliti (Elektrik Luar Bandar) Datuk Liwan Lagang, Ahli Parlimen Baram Anyi Ngau, Pegawai Daerah Telang Usan Baru Tai dan wakil daripada Sarawak Energy Berhad Dr Chen Shiun.

Oleh Jeakqleyn Yacho

See author's posts


KKMM harap kesalinghubungan internet jadi utiliti awam

KUALA LUMPUR: Kementerian Komunikasi dan Multimedia Malaysia (KKMM) berharap Belanjawan 2021 yang bakal dibentang Jumaat ini, akan mengumumkan kesalinghubungan internet diterima sebagai utiliti awam ketiga penting selepas air dan elektrik.

Menteri berkenaan Datuk Saifuddin Abdullah berkata, KKMM melihat adalah penting bagi Belanjawan 2021 mengiktiraf kesalinghubungan internet sebagai satu ultiliti awam di negara ini.

“Ia tidak melibatkan soal dana, kerana dana sudah ada, tetapi ia mengenai pemberitahuan bahawa kesalinghubungan internet diiktiraf sebagai utiliti awam yang sama penting seperti air dan elektrik.

“Ini kerana, apa yang KKMM pentingkan ialah ia akan mengurangkan masa menunggu untuk kelulusan daripada pihak berkuasa tempatan, saya berharap akan ia akan ada dalam ucapan (Belanjawan 2021),” katanya, kepada media selepas melawat Pusat Media di Bangunan Parlimen di sini, semalam.

Saifuddin berkata, kertas kerja mengenai cadangan itu telah dihantar dan ia telah dibincangkan pada mesyuarat Majlis Perancang Fizikal Negara (MFPN) yang dipengerusikan Perdana Menteri Tan Sri Muhyiddin Yassin, dua minggu lepas.

Jumaat ini, Menteri Kewangan Tengku Datuk Seri Zafrul Tengku Abdul Aziz akan membentangkan Belanjawan 2021 di Parlimen.

— Bernama

See author's posts


1,253 terima bantuan lanjut pendidikan

SARIKEI: Sejumlah RM528,900 telah diagihkan kepada seramai 1,253 pelajar kawasan Dewan Undangan Negeri (DUN)N41 Kuala Rajang sejak 2011 hingga 2019.

Ahli Dewan Undangan Negeri (ADUN) N41 Kuala Rajang, Datu Len Talif Salleh berkata, sumbangan dana ini adalah bertujuan meringankan beban keluarga pelajar.

“Tahun lalu (2019) sahaja sebanyak RM32,200 disumbangkan kepada seramai 80 pelajar yang cemerlang dan melanjutkan pengajian ke pusat pengajian tinggi awam (IPTA) dan swasta (IPTS).

“Pelajar menerima sebanyak RM400 bagi yang melanjutkan pengajian peringkat diploma, RM500 (ijazah) dan RM300 (pengajian jangka pendek selama enam bulan atau lebih),” katanya.

Datu Len berkata demikian ketika dihubungi pemberita selepas tinjauan beliau ke surau baharu Sekolah Kebangsaan Abang Galau Rajang, Isnin lalu.

Katanya, untuk rekod, jumlah sumbangan adalah sebanyak RM10,600 untuk 25 orang pelajar pada 2011, RM27,300 (68 pelajar, 2012), RM47,700 (106 pelajar, 2013), RM107,700 (249 pelajar, 2014), RM60,400 (138 pelajar, 2015), RM74,900 (190 pelajar, 2016), RM102,600 (241 pelajar, 2017), RM65,500 (156 pelajar, 2018) dan RM32,200 (80 pelajar, 2019).

“Sebahagian besar penerima terdiri dari keluarga berpendapatan rendah serta sederhana yang memerlukan suntikan kewangan untuk melanjutkan pelajaran.

“Inisiatif ini adalah salah satu dari komitmen saya bagi membantu pelajar cemerlang dan kurang bernasib baik untuk mendaftar di IPT sekaligus membela nasib mereka melalui pendidikan,” ujarnya.

Jelasnya, sumbangan tersebut disediakan kerana beliau sedar pelajar-pelajar ini berdepan masalah melanjutkan pengajian kerana perlu menanggung kos seperti penerbangan, yuran pendaftaran dan sara hidup.

See author's posts


Had operasi peniagaan bantu putuskan rantai Covid-19

KUCHING: Pengurangan tempoh operasi peniagaan yang bermula dari jam 6.00 pagi hingga 10.00 malam yang dikuatkuasakan di bahagian Kuching, Samarahan dan Serian penting untuk memutus rantaian jangkitan Covid-19 yang kini menunjukkan peningkatan jangkitan di bahagian terbabit.

Penyelia pasar raya CS, Ember Ang,30, berkata, tindakkan ini merupakan sesuatu yang bagus bukan sahaja kepada komuniti peniagaan kerana ia turut membolehkan pengurangan pergerakkan orang ramai selain boleh terus duduk di rumah.

“Kalau boleh jangan ramai sangat keluar terutama warga emas dan kanak-kanak jangan keluar. Kalau perlu baru keluar, kalau tak perlu jangan keluar.

Katanya, pengurangan had operasi peniagaan itu sedikit sebanyak boleh membantu mengurangkan kebolehjangkitan Covid-19 memandangkan kurangnya pergerakkan dan interaksi di tempat tumpuan orang ramai.

“semua cawangan pasar raya CS tempat saya berkerja ini yang sebelum ini beroperasi sehingga jam 11.00 malam sememangnya telahpun menukar waktu operasinya kepada jam 10.00 malam sejak arahan pengurangan tempoh operasi peniagaan dikuatkuasakan.

“Saya juga berharap agar wabak atau virus Covid-19 ini akan cepat pulih agar semua dapat kembali menjalani kehidupan yang normal seperti sebelum wabak ini melanda,”katanya.

Pendapat sama turut dikongsikan seorang kerani, Dorryna Law, 27, yang berpendapat bahawa tidakan tersebut merupakan satu tindakan wajar memandangkan terdapat peniaga yang sengaja mengambil kesempatan dengan kelonggaran yang diberikan oleh kerajaan.

Katanya terdapat segelintir peniaga atau orang ramai secara sengaja untuk terus berada di tempat awam terutamanya kedai-kedai makan tanpa menitikberat prosedur keselamatan atau mematuhi Prosedur Operasi Standard (SOP) yang telah digariskan oleh kerajaan sekaligus meningkat risiko jangkitan Covid-19.

“Tempoh masa 14 hari yang ditetapkan oleh kerajaan khasnya Kementerian Kesihatan Malaysia (KKM) adalah masa inkubasi bagi Covid-19 dan apa yang telah dilalui semasa Perintah Kawalan Pergerakan (PKP) dahulu nyata telah berjaya mengurang penularan wabak tersebut.

“usaha ini jelas menunjukan kesungguhan semua pihak khusunya KKM dan Jawatankuasa Pengurusan Bencana Negeri (JPBM) dalam memutuskan rantaian wabak Covid-19 ini khususnya kawasan Kuching, Samarahan dan serian,”katanya.

Beliau turut berharap agar semua orang terutama komuniti peniagaan untuk terus bersabar serta memberikan kerjasam penuh kepada agensi berkaitan termasuk JPBN agar rantian jangkitan virus tersebut dapat diatasi.

Oleh Cheryl Law

See author's posts


Misi bawa Piala Liga SSC/FAS ke ‘bumi Sri Aman’

SKUAD Sri Aman bawah 25 tahun diharapkan menempa kejayaan dengan membawa pulang Piala Liga SSC/FAS ke ‘bumi Sri Aman’ pada musim ini.

Keinginan itu disuarakan oleh Presiden Persatuan Bola Sepak Bahagian Sri Aman (FASA), Datuk Francis Harden Hollis serta mengakui Sri Aman telah lama dahagakan piala kemenangan untuk diraikan.

“Saya harap skuad muda bawah 25 tahun pada musim ini akan menjulang nama Sri Aman, dengan membawa pulang kejayaan yang paling dinanti-nantikan penduduk di sini setelah sekian lama.

“Dengan pengurusan terbaik serta pemain yang diamanahkan oleh FASA pada kali ini, saya percaya hasrat untuk merealisasikan impian itu tidak mustahil akan jadi kenyataan pada musim ini,” katanya pada sesi perjumpaan bersama pihak pengurusan dan pemain Sri Aman bawah 25 tahun di Kompleks Sukan Sri Aman semalam.

Harden yang juga Menteri Muda Kesejahteraan Komuniti Sarawak berkata tidak mustahil impian itu dapat direalisasikan sekiranya mentaliti ingin menang diterapkan dalam diri setiap individu mewakili pasukan ini, namun dalam apa jua pertandingan pasti ada cabaran yang perlu dihadapi.

Beliau percaya aspek mentaliti untuk menjadi juara yang diterapkan oleh pemain yang diamanahkan adalah kunci utama yang akan mampu membantu mereka membawa pulang kejayaan pada pertandingan itu nanti.

“Saya mengingatkan setiap pemain skuad Sri Aman 2021 supaya mempunyai mentaliti untuk menjadi juara dan kemenangan dalam setiap perlawanan bagi memastikan kejayaan milik mereka.

“Kalau ada mentaliti untuk menang…InsyaAllah (kita boleh mencapai kemenangan). Jangan kita hidup ini berasa selesa, sebaliknya mesti sentiasa mahu berjaya.

“Tetapi kejayaan itu tidak datang secara percuma dan begitu sahaja melainkan dengan usaha, memberi segala perhatian, fokus, disiplin, kerja berpasukan dan saling membantu rakan-rakan lain dalam pasukan,” ujarnya.

Beliau berkata antara sebab sesebuah pasukan itu menyinar adalah keinginan kuat untuk mencapai sesuatu kejayaan.

Dalam masa sama Harden yang juga merupakan Ahli Dewan Undangan Negeri (ADUN) Simanggang mahu pengurusan yang baharu yang dikendalikan oleh Pengurus pasukan, Awang Putrayusrie Awang Redzuan akan menjalankan amanah yang diberikan ini, dengan memastikan skuad itu melangkah jauh pada kali ini.

“Penyertaan skuad Sri Aman pada kali ini agak tampak menarik apabila mendapat khidmat dua beradik kembar yang merupakan lagenda bola sepak Malaysia dan Sarawak, Ramos Sari dan Ramles Sari bersama Sufian Ibrahim yang akan mengemudi pasukan ini.

“Saya percaya dengan adanya barisan jurulatih berpengalaman ditambahkan lagi dengan pemain-pemain handalan yang dipilih mewakili pasukan ini, adalah tidak mustahil kita akan membawa pulang kejayaan sekaligus menjulang nama Sri Aman amnya dalam sukan bola sepak,” tegas beliau.

Turut hadir Timbalan Presiden FASA, Abdillah Majid, Setiausaha Kehormat FASA, Alfred Kendim dan Pengurus pasukan Sri Aman, Awang Putrayusrie Awang Redzuan.

Oleh ADI SAFARMAN

See author's posts


PM pelawa pelabur AS, Tesla melabur di Malaysia

WASHINGTON D.C: Perdana Menteri Datuk Seri Ismail Sabri Yaakob pada Rabu (Khamis di Malaysia) mempelawa pelabur dan ahli perniagaan Amerika untuk memilih Malaysia sebagai destinasi pelaburan pilihan.

Beliau mengalu-alukan mereka, terutamanya syarikat Fortune 500 untuk melabur atau meningkatkan pelaburan mereka iaitu dalam sektor digital ekonomi, teknologi hijau dan kereta elektrik.

“Saya cadang Tesla membuat pelaburan di Malaysia dalam menghasilkan kereta elektrik,” katanya kepada wartawan Malaysia selepas menemui Duta Ted Osius, Presiden dan Ketua Pegawai Eksekutif Majlis Perniagaan Amerika Syarikat-ASEAN (AS-ABC) di sebuah hotel di sini.

Penubuhan AS-ABC pada 1984 mewakili 170 perniagaan utama Amerika di Asia Tenggara.

Perdana Menteri yang tiba di sini semalam dalam rangka lawatan kerja selama empat hari ke AS termasuk bertemu dengan Presiden Joe Biden dan pemimpin ASEAN.

Ismail Sabri berkata, beliau telah meminta AS-ABC untuk memainkan peranan yang lebih besar dalam menarik pelaburan ke ASEAN, terutamanya Malaysia.

Malaysia dilihat sebagai rakan dagang penting, WCIT di Pulau Pinang

“Mereka menganggap Malaysia sebagai rakan perdagangan Amerika Syarikat yang penting,” kata Perdana Menteri mengenai reaksi AS-ABC.

Kemudian, Ismail Sabri mempunyai sesi berasingan dengan Setiausaha Agung World Information Technology and Services Alliance (WITSA) Dr James H. Poisant di tempat yang sama.

WITSA, katanya akan mengadakan Kongres Dunia mengenai Teknologi Maklumat (WCIT), persidangan IT terbesar di dunia, di Pulau Pinang pada September.

“Saya berharap kongres ini akan memberi manfaat kepada rakyat Malaysia dari segi teknologi,” katanya.

Ismail Sabri berkata, peserta dari seluruh dunia akan berhimpun di kongres itu termasuk penceramah dari agensi angkasa Amerika.

Dalam pertemuan lain di tempat yang sama, Perdana Menteri Malaysia bertemu Presiden Peterson Institute for International Economics Dr Adam S. Posen dan Naib Presiden East-West Center Dr P. Limaye.

Perdana Menteri turut mengadakan perbincangan berasingan dengan Timbalan Penolong kepada Presiden AS dan Penyelaras Hal Ehwal Indo-Pasifik di Majlis Keselamatan Negara Dr Kurt M. Campbell.

Ismail Sabri memberitahu Dr. Campbell bahawa semua negara anggota ASEAN perlu terlibat dengan cadangan inisiatif Rangka Kerja Ekonomi Indo-Pasifik (IPEF) yang diterajui AS.

Pada masa ini, beberapa negara daripada kumpulan itu tidak terlibat dalam inisiatif perdagangan dan ekonomi utama untuk rantau Indo-Pasifik.

“Malaysia berpandangan semua negara ASEAN perlu dilibatkan,” katanya sambil menambah Kuala Lumpur pada dasarnya bersetuju menyertai IPEF. – Bernama

See author's posts


Pelancongan peluang kerjaya baharu di Tanjong Datu

LUNDU: Pelancongan bakal menjadi peluang kerjaya baharu bagi penduduk Tanjong Datu, kata Ahli Dewan Undangan Negeri (ADUN) Tanjong Datu, Datuk Amar Jamilah Anu.

Menurut beliau, industri pelancongan akan menjadi platform untuk para belia lepasan sekolah yang tidak menyambung persekolahan, wanita-wanita dan ibu-ibu tunggal untuk menceburi bidang Keusahawanan.

“Kawasan Lundu dan Sematan sememangnya terkenal dengan tempat-tempat yang menarik pelancong untuk datang berkunjung seperti taman-taman negara, pantai-pantai serta pulau-pulau yang menarik.

“Oleh itu, komuniti di sini harus mengambil peluang untuk menceburi bidang pelancongan agar sektor pelancongan semakin berkembang dan ini memberi peluang kepada generasi baharu untuk mencuba sesuatu yang baru selari dengan perkembangan ekonomi terkini,” katanya.

Jamilah berkata demikian ketika merasmikan Program Tourism Awareness Daerah Lundu di Dewan Serbaguna Mahligai Gading Lundu semalam.

Jamilah memetik contoh seperti program Inap Desa (Homestay), pengusaha pengangkutan seperti teksi, van atau bot bakal merangsang ekonomi rakyat setempat.

Malahan, beliau berkata, sektor pembuatan seperti keropok dan kuih tradisional serta pengusaha makanan dan kraf tangan atau sebagai pemandu Pelancong juga akan mendapat permintaan seperti ‘goreng pisang panas’.

Terdahulu, Jamilah turut menyertai program yang bermula dengan pendaftaran pada 9.00 pagi di teruskan dengan ceramah pertama bertajuk, Penyertaan Komuniti Dalam Industri Pelancongan oleh Dr. Shazali Johari, Ketua Penolong Setiausaha Kementerian Pelancongan, Kesenian dan Kebudayaan Sarawak (MTAC).

Diikuti dengan ceramah Garis Panduan Program Inap Desa (Homestay) Kebangsaan oleh Rosseter Chong dari Pejabat Kementerian Pejabat Pelancongan, Seni dan Budaya Malaysia Negeri Sarawak (MOTAC).

Ceramah, Pembangunan Kraf tangan Sarawak oleh Diweng Bakir dan Ceramah Pemandu Pelancong Sebagai Karier oleh Azhar Nor Mostapha serta ceramah Kesenian dan Kebudayaan oleh Sarkawi Amit.

Turut hadir, Pegawai Daerah Lundu, Gustian Durani. Ketua Pergerakan Pemuda PBB Tanjong Datu, Azizul Annuar Pehin Sri Hj Adenan.

See author's posts


Enaknya ketam nipah

KETAM nipah merupakan antara jenis ketam yang banyak dijual di pasaran tempatan.

Setiap pagi Sabtu dan Ahad, ketam nipah banyak dijual berhampiran Pusat Penjaja Nyelong.

Malah, kini telah ada kedai disini yang dikhaskan untuk menjual ketam nipah.

Penulis bangun seawal jam 6.30 pagi pada Sabtu untuk bersiap sedia ke pasar membeli ketam nipah.

Setibanya di kawasan Pusat Penjaja Nyelong, penulis mencari penjaja-penjaja di tepian jalan yang menjual ketam nipah.

Terdapat ketam nipah yang kecil dijual dalam lingkungan RM30 sekilogram dan ketam nipah saiz besar dijual dengan harga RM55 sekilogram.

Tidak lama selepas itu, penulis bertemu dengan seorang penjaja ketam nipah yang menawarkan harga yang lebih murah berbanding penjaja-penjaja lain.

Ngieng, berumur lingkungan 50 tahun menjual ketam bersaiz sederhana berharga RM35 sekilogram dan ketam nipah bersaiz agak besar berharga RM40 sekilogram.

Menurut Ngieng, dia memborong ketam nipah dari nelayan-nelayan tempatan.

Tanpa membuang masa, penulis membeli ketam nipah bersaiz agak besar dari Ngieng dan berharga RM80 untuk 2 kilogram.

Penulis meminta Ngieng menimbang ketam nipah betina lebih banyak berbanding ketam nipah jantan.

Ketam nipah betina selalunya bertelur dan telurnya memang sedap dimakan.

Beza antara ketam nipah betina dan ketam nipah jantan adalah kepak perut ketam betina adalah lebih luas berbanding ketam nipah jantan.

Selain itu, kepak perut ketam betina berjalur kehitaman dan kepak perut ketam jantan bewarna putih.

Oleh kerana bahan-bahan untuk memasak ketam nipah sudah sedia ada di rumah, penulis segera balik ke rumah untuk memasak ketam nipah.

Selalunya, penulis lebih gemar untuk memasak ketam nipah dengan cara masakan orang tua dulu-dulu dengan hanya merebusnya hingga masak dan dicampur ajinomoto, garam dan halia serta bawang putih.

Rasa kuah dan isinya lebih manis, lebih-lebih lagi ketam nipah yang dibeli adalah masih baru dijual dipasar.

Kali ini, penulis ingin memasak ketam nipah yang selalunya dimasak di kedai-kedai makan atau restoran iaitu Ketam Masak Sos.

Bahan-bahan untuk memasaknya agak ringkas dan mudah didapatkan dipasaran.

Antaranya ialah telur ayam, sos tiram, sos cili, cili sayur jenis pedas, bawang putih dan halia.

Langkah pertama, masukkan dua sudu kecil minyak masak dalam kuali yang telah dipanaskan.

Penggunaan minyak masak yang sedikit adalah bagi mengelakkan masakan terlampau berminyak selepas dimasak.

Selepas minyak masak mendidih, kecilkan api dan masukkan tiga ulas bawang putih yang telah ditumbuk, lima ulas cili sayur jenis pedas yang telah dikisar, seulas halia yang telah ditumbuk ke dalam kuali.

Tumis sehingga naik bau. Kemudian masukkan dua biji telur ayam dan goreng sebati dan seterusnya masukkan sos tiram.

Langkah seterusnya, masukkan ketam nipah yang telah dibuang insang dan perut. kemudian gaul sehingga telur ayam dan sos tiram menyeliputi keseluruhan ketam nipah.

Gaul seketika dalam lima minit dan masukkan sedikit air lebih kurang secawan kecil air dan gaulkan semula.

Selepas air kering dalam kuali, masukkan ajinomoto atau perisa tambahan dan masukkan sos cili. Gaul semula sehingga naik bau.

Setelah lebih kurang sepuluh minit, padamkan api dan sedia untuk dihidangkan di mangkuk yang sesuai.

Bagi hiasannya, terpulang kepada pembaca, samaada ingin meletak hiasan atau tidak.

Penulis menghidang Ketam Masak Sos bersama limau kesturi dan daun sup sebagai hiasan saja.

Sedap dimakan bersama nasi putih dan ketika masih panas. Selamat mencuba!

Oleh EARL ANEK

See author's posts


Beri kesan kecil kepada Asia Pasifik

IMPAK langsung ke atas Asia Pasifik dari segi pengurangan perdagangan dengan Rusia dijangka kekal kecil.

KUALA LUMPUR: Impak langsung ke atas Asia Pasifik dari segi pengurangan perdagangan dengan Rusia dijangka kekal kecil sekiranya perdagangan dengan negara itu menjadi sukar apabila sekatan dipertingkatkan lagi, demikian menurut Moody Analytics.

Firma penyelidikan itu berkata, walaupun Rusia mempunyai kehadiran fizikal yang besar di rantau ini, ia bukan rakan dagangan utama dengan negara-negara Asia Pasifik.

“Pergantungan eksport kepada Rusia adalah kecil dan dengan beberapa pengecualian, pergantungan itu tidak meningkat sejak beberapa tahun kebelakangan ini,” katanya dalam komentar bertajuk “APAC’s direct trade with Russia” (perdagangan langsung APAC dengan Rusia) yang dikeluarkan pada 25 Februari.

Ia berkata, eksport ke Rusia menyumbang tidak lebih daripada satu peratus daripada Keluaran Dalam Negara Kasar (KDNK) dengan mana-mana negara utama di rantau Asia Pasifik.

Bagi import, Moody’s berkata, tidak ada ekonomi Asia Pasifik yang terlalu bergantung kepada import dari negara itu, yang mana ia kurang satu peratus daripada KDNK nominal bagi mana-mana negara utama Asia Pasifik.

“Kemeruapan terbesar daripada nilai import dari Rusia adalah di Singapura yang mana petroleum ditapis — dengan harga turun naiknya — menyumbang kepada kira-kira 75 peratus daripada import dari Rusia. Dan import Singapura dari Rusia tidak pernah melebihi dua peratus daripada semua importnya,” katanya.

Moody’s berkata, walaupun impak langsung pengurangan perdagangan adalah kecil bagi Asia Pasifik, kesan tidak langsung inflasi harga tenaga global yang berlarutan lebih lama, disebabkan oleh premium risiko ke atas produk tenaga ditapis dan mentah, akan memberi kesan kepada ekonomi rantau ini.

“Dan ia terutamanya akan dirasai menerusi kos input tinggi bagi pengeluaran makanan, yang menyumbang sebahagian besar daripada belanjawan isi rumah di rantau ini berbanding Eropah atau Amerika Utara,” katanya. – Bernama

See author's posts


Penerima BSH boleh tuntut bantuan khairat kematian

KOTA KINABALU: Penerima Bantuan Sara Hidup (BSH) berhak mendapat bantuan khairat kematian sebanyak RM1,000, kata Timbalan Menteri Kewangan I Datuk Abdul Rahim Bakri.

Beliau berkata, tuntutan itu boleh dibuat melalui pejabat Lembaga Hasil Dalam Negeri (LHDN).

Selain itu Abdul Rahim berkata, penerima BSH juga secara automatik mendapat MySalam, iaitu skim perlindungan sosial kesihatan bagi meringankan beban perubatan ditanggung sekiranya dikenal pasti mempunyai antara 45 jenis penyakit kritikal.

”Antara faedah perlindungan ialah RM8,000 akan dibayar kepada mereka yang didiagnosis oleh hospital dan pusat perubatan bertauliah bagi 45 jenis penyakit kritikal.

Mereka juga berhak dilindungi apabila dimasukkan ke hospital RM50 sehari bagi tempoh 14 hari sebagai meringankan beban kewangan semasa sakit,” katanya dalam kenyataan di sini semalam.

Abdul Rahim berkata, penerima BSH di luar bandar dan pedalaman khususnya di Sabah dan Sarawak perlu mendapat maklumat mengenai pelbagai lagi faedah sampingan daripada kerajaan Persekutuan yang boleh dimanfaatkan bagi meringankan beban.

Beliau berkata, masih ramai penduduk layak di kawasan berkenaan belum menerima bantuan BSH terutama bagi mereka yang tidak memiliki akaun bank.

Justeru, Abdul Rahim berkata Kementerian Kewangan akan melaksanakan beberapa kaedah baharu bagi menyampaikan bantuan tunai kepada penduduk di kawasan terbabit, selain program turun padang dilakukan oleh Jabatan Perbendaharaan dan LHDN.

Ini termasuk menambah kiosk mesin juruwang automatik (ATM) Bank Simpanan Nasional serta melantik Pos Malaysia Berhad sebagai ejen BSN sebagai kemudahan penduduk luar bandar, katanya. – Bernama

See author's posts


Benarkan kakitangan bekerja dari rumah

SIBU: Majikan terus dinasihatkan supaya membenarkan kakitangan masing-masing bekerja dari rumah sepanjang tempoh pelaksanaan Perintah Kawalan Pergerakan (PKP) di Sibu.

Pengerusi Majlis Perbandaran Sibu (MPS), Clarence Ting berkata, walaupun kerajaan masih membenarkan pergerakan pekerja untuk beroperasi di pejabat atau di sektor ekonomi untuk Perkhidmatan Perlu (Essential Services), namun adalah lebih selamat jika pekerja dibenarkan untuk bekerja dari rumah.

Katanya, tujuan utama PKP dilaksanakan untuk menghentikan orang ramai dari berkumpul.

“Namun, salah satu tempat yang berisiko untuk dikunjungi adalah perhimpunan kakitangan pejabat.

“Bagaimana anda tahu ke mana pergerakan rakan sepejabat anda pada hujung minggu?

“Oleh itu, saya menggesa para majikan untuk menimbang semula untuk membenarkan pekerja bekerja dari rumah supaya sebarang perhimpunan yang melibatkan ramai pekerja dapat dielakkan,” katanya dalam satu hantaran di Facebook miliknya, semalam.

Menurut Ting, masih ramai pihak yang tidak mengambil endah mengenai wabak Covid-19 yang melanda bandar ini.

Katanya, PKP kali ini berbeza dengan PKP pada March 2020 lalu yang mana pada masa itu Sibu hanya mengalami jangkitan yang ringan.

“Dengan lebih dari sepuluh ribu saringan yang masih menunggu keputusan, saya tertanya-tanya bagaimana seseorang merasa selamat bekerja di ruang pejabat yang tertutup.

“Saya merasa agak terkilan apabila melihat kedai-kedai di tingkat bawah yang sangat patuh kepada arahan untuk tidak beroperasi sedangkan premis di tingkat atas melakukan perkara sebaliknya.

“Semua pihak harus bekerjasama demi mengekang penularan wabak ini di Sibu terutamanya,” ujarnya.

Oleh NURZILLA MOHAMAD

See author's posts


11 ngatur pengawa bejudi ditan

KUCHING: Polis ngatur pengawa meresa ngenyit ba siti palan endur ngatur pengawa bejudi sereta nangkap 11 iku suspek nyengkaum seiku indu perenank menua tu, enam iku indu sereta lima iku agi lelaki rayat menua luar ke beumur antara 18 ngagai 28 taun.

Ku Tuai Opis nasat Jenayah Sarawak SAC Denis Leong, meresa ngenyit nya diatur ba siti rumah teres di Taman Phoenix Jalan Batu Kawa maya pukul 7.30 malam.

Barang ke dirampas nya 11 unit laptop lalu palan nya berengkah dikena urung lima bulan ke udah sereta bulih penatai pemisi dipelabaka antara RM100,000 ngagai RM150,000 sebulan.

Ku Leong, berengkah ari 1 Januari nyentukka ngagai 17 Oktober taun tu sambung bekal eletrik ngagai 676 premis ke ditemu bisi ngatur pengawa bejudi nadai pemendar udah diputuska Sarawak Energy Berhad (SEB) lebuh ngatur pengawa meresa ngenyit begulai enggau polis.

See author's posts


Keadaan UTC Miri terkawal

MIRI: Seramai 2,765 orang mengunjungi Pusat Transformasi Bandar (UTC) Miri dalam tempoh dua hari sejak ia dibuka pada Isnin lalu.

Datuk Bandar Majlis Bandaraya Miri, Adam Yii berkata, kehadiran pengunjung pada hari pertama adalah seramai 1,414 orang manakala jumlah kehadiran pada hari kedua seramai 1,351 orang.

“Kaunter Jabatan Pendaftaran Negara (JPN) dan Jabatan Pengangkutan Jalan (JPJ) paling ramai pelanggan.

“Rata-ratanya mahu membuat pendaftaran kelahiran dan kematian, memohon MyKad dan urusan memperbaharui lesen memandu,” katanya dalam satu kenyataan.

Yii berkata, walaupun diserbu orang ramai tetapi keadaan terkawal.

“Pematuhan pengunjung terhadap prosedur operasi standard (SOP) yang ditetapkan adalah memuaskan,” katanya.

See author's posts


ADUN Meradong antara terawal santuni mangsa kebakaran

BINTANGOR: Ahli Dewan Undangan Negeri (ADUN) Meradong Datuk Ding Kuong Hiing antara wakil rakyat yang terawal menyantuni mangsa kebakaran yang ditimpa musibah di Rumah Danggat, Sg Kawi, pagi tadi.

Wakil Dato Sri Huang Tiong Sii, Gung Chiu Kion, turut sama berada di lapangan bagi melihat keadaan untuk menyalurkan bantuan dengan kadar segera kepada mangsa kebakaran.

Turut hadir Pegawai Daerah Meradong Thomas Geoffrey Kendawang dan Pegawai Kebajikan Daerah Meradong Sawan Madil.

Insiden kebakaran sekitar 9.25 pagi mengakibatkan sebanyak 18 daripada keseluruhan 34 pintu bilik Rumah Danggat Ansi, Jalan Sing Ba di Sungai Kawi musnah dijilat api.

Kebakaran melibatkan rumah panjang sepanjang 34 pintu bilik telah terbakar 18 pintu bilik daripada keseluruhan bangunan, manakala 16 pintu bilik lagi berjaya diselamatkan oleh pasukan bomba daripada merebak.

Seramai 89 mangsa kebakaran dari 18 pintu bilik tinggal sehelai sepinggang akibat kebakaran tersebut.

Rumah Danggat Ansi mempunyai seramai 157 penghuni dan 16 pintu bilik yang didiami seramai 68 penghuni berjaya diselamatkan.

Keseluruhan struktur bangunan dibina daripada papan dan kayu. Anggaran kemusnahan terbakar sebanyak 53 peratus.

Oleh Suriyani Molyadi

See author's posts


Bekunsi pengerindu dalam musik, lagu

ENTI kitai merati, musik tu seiti utai ba dunya ti berupai mudah ngaul sereta nyerakup semua mensia ari beribu bengkah raban bansa di serata dunya. Iya tau dikumbai kitai tali pengikat ti teguh ulih nanchang bala orang ti bekunsi pengerindu dalam lagu engau musik.

Reti nya pengerindu ninga sereta bemain musik endang besai kuasa ulih ngaul, nanchang sereta ngempung semua mensia. Baka lumba enggau main, musik mudah nyadi jematan kena mensia sedunya begusung ngagai dunya pangan diri. Tau dikumbai musik nya meraka entara menua, enda ngira iya meraka tasik besai tauka niki bukit tinggi. Iya ngaul semua mensia enda ngira bansa, menua, chura kulit, adat, penempa, pengaya, penyuntuk sereta semua utai bukai.

MAI PENGELIKUN

Musik tau mai pengelikun, penyerakup enggau pengerindu sereta utai bukai ti manah dalam pengidup semua mensia. Orang ti sama rinduka musik ti sebaka, sama rindu bemain sereta nyadaka lagu enggau nebah musik ti sebaka endang jampat ulih bekelala sereta bepangan enggau diri sama diri taja pan umur jauh takah enggau pangan tauka chura kulit enda sebaka sereta jaku ti jauh nyelaie ari pangan diri.

Sida tu mudah sereta jampat ngaul pangan nyadi bakih tauka kaban laban ti sebaka pengerindu dalam musik. Enda ngira nuan ari menua tasik – diatu mudah ulih bekelala laban mayuh ruai social di Internet – tauka di Malaysia empu, nuan sigi mudah deka nangkirka pemesai serangkung pukat social diri, ngena pengerindu dalam musik.

Ambika banding kitai di Malaysia, jarang enda nemu nama Datuk Awie ari raban music Wings kelimpah ti mega suah enggau melakun ba wayang cherita Melayu. Bakanya mega kitai jarang enda nemu sapa Datuk Siti Nurhaliza, seiku penanyi indu ti chukup bajik sereta tebilang – penulis kala interbiu iya dalam taun 1999 di Bandar Seri Begawan, Brunei maya umur iya baru manggai 19 taun – sereta mayuh pelakun enggau penanyi  bukai di Malaysia ti udah chukup tegut nyadi tali pengikat bala ti sama bekunsi pengerinduka sida.

Dulu ari tu dalam taun 60an enggau 70an kelia, nama Frankie Cheah (lagu English) engau Wong Cheng Yen ari Singapura endang sama tebilang dikerindu orang ti rinduka lagi English enggau Mandarin. Penanyi maya nya agi biak endang rinduka lagu Huang Tse She Nang Wei Wei, Sui Lai Chin Waa enggau sekeda lagu bukai ari Huang Qing Yuan laban belajar ari bala nembiak sekula Cina. Nya meh pun kami sebuat bekelala, beserakup enggau pangan diri. Lagu Wong meh nyadi tali pengikat kaul kami sebuat. Lalu bakanya mega lagu Frankie Cheah baka Cherly Moana Marie, Our Last Song Together enggau Wonderful Dream ti endang tebilang sama dikunsi pengerindu ulih bala kami sebuat ti sama sekula begulai nyengkaum nyentukka masuk universiti.

Bakanya mega bala ti sama rinduka lagu Indonesia ari Ernie Djohan, Broery Marantika, Titiek Sandhora enggau penanyi baru baka penanyi dangdut Mega Z, Inul, Cita Citata sereta sida bukai. Semua musik nya nyadi pengaul semua raban bansa, tuai enggau biak.

SAMA DIKAUL, BEKUNSI PENGERINDU

Enggi kitai Iban empu, kitai endang sama bekunsi pengerinduka mayuh penanyi kitai empu, tuai enggau biak. Bala sida ke tuai agi endang agi mengkang dikaul pengerinduka penanyi veteran baka Antonio Djawi, Christopher Kelly, Datin Senorita Linang, Esther Bayang, Christopher Kerry Landung, Inu Balan enggau mayuh agi penanyi lama. Pia mega bala ke dudi agi, endang sama rindu lalu dikaul ulih lagu ari penanyi tebilang baka Andrewson Ngalai, Johnny Aman, Linda, Angela Lata Jua, Winnie Albert, Jennifer Jack enggau Stella Philip. Sida ti biak agi endang diikat pengagitka lagu ari penanyi baru agi baka Leezwita, Esner Nalla, Gabriel Fairoz Luis, Ranee Pat, Florence Glo enggau mayuh penanyi bukai baru diatu.

Ba renggat entarabansa, endang mayuh penanyi ti chukup tebilang sereta udah berupai besai kuasa ngaul semua bansa di dunya. Ukai mina ngena lagu English tang bisi mega lagu Indonesia, lagu Mandarin, Cantonese, Hindustani enggau lagu Jipun munyi sekeda ti udah disebut aku tadi.

Tang nadai ngeluie ari pemesai kerekai musik enggau lagu niang Raja Rock and Roll Elvis Aaron Presley ti disebut mudah ngena nama Elvis aja.  Elvis meh penanyi ti pemadu dikerinduka mensia mayuh sedunya tu. Taja udah lama midang, iya nya kena 16 Ogos 1977 suba, lagu iya mengkang ditebah sereta dibai tauka disada ba mua bala mayuh ulih bala penunda iya, Elvis Tribute Artiste (ETA) ti enda kurang ari 300,000 iku ba serata dunya diatu bebanding enggau mina bisi 2,000 iku maya iya parai dalam taun 1977 suba.

Cherita pasal pemesai kuasa musik Elvis tu meh siti ari legacy (utai tinggal) pemadu besai ba dunya. Iya ukai mina naka musik enggau lagu aja, tang tau meh iya dikumbai siti lanting pesaka dunya ti dikunsi bejuta-juta mensia, ukai mina di menua asal Elvis, iya nya di Amerika Sarikat tang di serata dunya, nyengkaum ba teluk kampung Pulau Borneo kitai tu. Bala sida ibu, sida aya di rumah panjai enda ngelala sapa Elvis tang udah sida meda seiku dua penunda Elvis belagu merindang sida nya baru sida nemu sapa iya. Sida mega lalu rindu meda ngepan bala ETA lalu ngaul iya nyadi pangan sida. Tu meh kuasa musik enggau lagu Elvis.

Di menua Thailand, Pilipin (The Philippines), Jipun enggau Korea Selatan endang mayuh ETA nyengkaum sida ti beridup belagu lagu Elvis ba kelab malam, ba endur orang makai tauka ba sebarang alai endur bukai. Nya alai enti maya hari ngintu pengada Elvis kena 8 Januari enggau hari ngingat pemati iya kena 16  Ogos ninting taun, dia kitai bisi meda mayuh bala mensia, indu lelaki enggau anak mit ngena ngepan Elvis ngujungka legacy iya terus idup kering.

Di menua Bumi Kenyalang tu mayuh ga ETA ti mengkang regas merindang taja pan tujuh iku bala sida tu udah midang bepun ari niang Reynolds Gregory (2010); niang Alex Ting (2013) ari Miri;  niang John Sia (2016) ari Sibu; niang Dato Jimmy Adit (2020); niang Eskandar Eyaw (April 2021); niang Albert Blassan (31 Julai 2021) enggau niang Ges Barundang @ Elges (25 September 2021).

Laban ti sama rindu ka Elvis, nya alai bala raban ETA di Sarawak mega semampai bisi bekunsi pengerindu merindang enggau bala di Semenanjung sereta mega di Sabah taja pan di Sabah mina Chris Gomez (Elvis Sabah) ti regas. Sida ari Semenanjung ti kala begulai merindang enggau bala ETA ari Sarawak nya baka Eddie Francis (Elvis Malaya 1959, Elvis Malaysia 1976); Frankie Fong (KL Elvis), Paul Lee (Elvis Penang), Sunny Tai @ Elsunny (Selangor Elvis) enggau Elvis Jo.

Nyadi kaul mensia serata dunya ngena musik ukai mina ba musik enggau lagu Elvis aja. Kebuah pia, laban bisi bejuta-juta mega mensia sedunya bekelala sereta bekaul enggau pangan diri ngena musik sida The Beatles, The Rolling Stones, Sir Cliff Richard, Sir David Dwight @ Elton John, Sir Tom Jones, Engelbert Humperdinck, Michael Jackson, Jimi Hendrix, Bob Marley, Celline Dion, Whitney Huston, Agnes Chen, Michael Learns to Rock (MLTR), Bee Gees, Hollies, Bad Company, Led Zeppelin, Grand Funk Rail Road, Black Sabbath, Scorpion, Credence Clear Water Revival (CCR), Deep Purple enggau mayuh agi raban musik tauka penanyi bukai.

Oleh TELESA EMPERAN

See author's posts


Kerajaan terus jaga keharmonian masyarakat

KUCHING: Menteri Muda Bekalan Air Datuk Dr. Abdul Rahman Junaidi berkata, Kerajaan Sarawak dan kepimpinan Gabungan Parti Sarawak (GPS) akan terus menyokong dan mempromosikan aktiviti seperti perayaan pesta Kuih Bulan ini untuk diteruskan bagi menjaga kesatuan dan keharmonian masyarakat di negeri ini.

Menurut beliau, pihak kerajaan sentiasa menggalakkan dan menyokong penganjuran sepanjang aktiviti sempena pelbagai perayaan bagi membolehkan seluruh rakyat di negeri ini meraikannya tanpa mengira kaum.

Katanya, secara tidak langsung ini akan dapat membina sebuah masyarakat yang harmoni dan seluruh rakyat hidup aman dan damai.

“Hari ini kita dapat melihat pelbagai tukang masak daripada etnik yang berlainan mengambil bahagian dalam pertandingan membuat Kek Bulan Bersalji kreatif ini.

“Pertemuan di antara pelbagai etnik ini akan memberi inspirasi baharu kepada etnik lain dari segi pertukaran idea dan inspirasi berlangsung secara spontan sekali gus memberikan suasana yang harmoni.”

Beliau berkata demikian ketika merasmikan pertandingan membuat Kuih Bulan Bersalji Kreatif bersempena dengan Sambutan Pesta Musim Luruh, semalam.

Abdul Rahman Junaidi berkata, melalui perayaan seperti ini akan merubah persepsi daripada masyarakat yang berbilang kaum di negara ini malah Jika dilihat pada masa kini semua kaum dapat berkumpul dan meraikan Pesta Bulan bersama.

“Aktiviti seperti ini juga banyak membantu dalam menjaga hubungan baik kita sesama etnik yang lain, kita harus mengekalkan hubungan baik ini sampai bila-bila.

“Dalam pada itu, melalui perayaan seperti ini juga ia telah merubah persepsi daripada masyarakat yang berbilang kaum di negara ini malah Jika dilihat pada masa kini semua kaum dapat berkumpul dan meraikan Pesta Bulan bersama,” katanya.

Pertandingan itu dianjurkan oleh Persatuan Tukang Masak Haw Yu dengan kerjasama rakan media, Utusan Sarawak dan Sin Chew Daily serta ditaja oleh AeroVille Mall, Liansin, Anna Liew Buffalo dan Hoi Tin Lau Restaurant Sdn. Bhd.

Seramai 25 kumpulan daripada pelbagai kaum memeriahkan pertandingan Kuih Bulan Bersalji Kreatif ini. Selain itu, majlis tersebut juga diisi dengan pelbagai acara seperti cabutan nombor bertuah dan persembahan orkestra.

Festival kuih bulan di China sebenarnya adalah peringatan hari orang Cina menentang penjajahan Mongolia.

Oleh Jeakqleyn Yacho

See author's posts


Ilmu Masyarakat dalam Menyantuni Pandemik

KETIKA ini pandemik Covid-19 di Malaysia dan negara-negara dunia belum lagi berakhir. Kesemua negara lain di dunia akan terus menghadapi pandemik ini untuk tempoh yang lama tanpa diketahui bila akan berakhir. Hal yang pasti, hidup ini perlu diteruskan dan masyarakat akan menghadapinya dengan lebih tabah.

Berdasarkan perspektif sains, tindakan saintifik telah dilaksanakan apabila vaksin telah dihasilkan  untuk melawan Covid-19. Daripada Pfitzer, AstraZeneca, Sinovac dan pelbagai lagi jenama vaksin telah diperkenalkan di seluruh dunia dan dihasilkan secara besar-besaran. Namun, hakikatnya penghasilan vaksin tidak mencukupi  kerana ia perlu diikuti oleh tingkah laku sosial dan kebudayaan masyarakat atau ilmu masyarakat untuk berdepan dengan epidemik ini.

Peranan Ilmu kemasyarakatan

Di sinilah peranan dan dimensi sains sosial atau dimensi kemanusiaan perlu disejajarkan untuk membantu menangani pandemik Covid-19 ini secara akademik. Misalnya, kempen mematuhi Prosedur Operasi Standard (SOP) adalah kempen berterusan yang digerakkan melalui komunikasi kombinasi media pihak kerajaan, yang dibantu oleh media-media swasta dan gerakan pertubuhan pihak bukan kerajaan bagi memastikan rakyat benar-benar faham mengenai situasi semasa, peka dengan bahaya jangkitan dan mengetahui rasional keperluan prosedur tersebut. Di sinilah peranan aspek komunikasi perhubungan awam menjelaskan secara lebih jelas, tepat dan padat agar dapat diterima oleh rakyat yang terdiri daripada pelbagai lapisan masyarakat,

Aspek tingkah laku manusia termasuklah amalan kerap mencuci tangan dengan air dan sabun selepas keluar dari mana-mana tempat, atau sebelum makan atau minum. Sentiasa juga memakai pelitup muka di tempat awam dan tempat bergejala, sentiasa mematuhi peringatan khususnya dari pihak Kementerian Kesihatan. Maka, di sinilah kempen media yang diringkaskan sebagai 3W (Wash, Wear, Warn).

Kempen Komunikasi

Begitu juga kempen 3S atau 3C pula memanfaatkan ringkasan kata-kata yang mengingati rakyat. Sesak, Sempit Sembang (3S) atau dalam  bahasa Inggerisnya crowded, confines, close conversation. Dengan kata  lain, tindakan ini merupakan kempen untuk ahli masyarakat  menjauhi kawasan-kawasan  yang sesak  bagi mengelakkan jangkitan yang mudah berlaku,  usaha mengelak berada di kawasan sempit penting  kerana jarak terlalu dekat boleh menyebabkan jangkitan mudah berlaku, manakala  amat disarankan untuk mengelak daripada bersembang atau bertutur dengan jarak yang dekat kerana tempias air liur atau kuman boleh menjangkiti. Kempen ini sebenarnya amat efisien dan sejajar dengan usaha pencegahan lebih baik daripada merawat penyakit.

Kempen 3W dan 3S ini mudah diingati oleh masyarakat kerana padat, ringkas dan berinformatik. Kempen ini, di media social, dilaksanakan dengan gabungan aspek seni dan memanfaatkan teknologi. Dengan penggunaan ilustrasi yang menarik, memanfaatkan teknologi memberikan kesan berimpak tinggi, maka kempen mudah diperluaskan ke pelbagai tempat tanpa mengira batasan waktu dan tempat. Pada masa yang sama, di dada-dada media arus perdana dan negeri, kempen seumpama ini juga digerakkan secara bersama melalui komitmen agenda media yang dirancang khususnya, misalnya menggalakkan penulisan-penulisan mengenai pentingnya penjagaan tingkah laku bagi memastikan masyarakat tidak dijangkiti oleh Covid-19.

Memulihkan Kepercayaan  Masyarakat

Berdasarkan aspek ini, maka ternyata bukan sahaja peranan vaksin penting bagi mencegah Covid-19, akan tetapi peranan jentera kempen komunikasi memberikan kesan penting bagi mencegah daripada berlakunya penularan wabak dan kesedaran kepada masyarakat. Di sinilah sudut membudayakan cara hidup baharu atau norma baharu dapat diterapkan terhadap pelbagai lapisan masyarakat.

Apabila kenaikan kes Covid-19 pernah melonjak hingga belasan ribu malah puluhan ribu, berlakunya ketidakpercayaan atau kekurangan keyakinan terhadap agensi-agensi yang ada. Maka, kajian-kajian mengenai tingkah laku manusia dan masyarakat perlu diperluaskan bagi merancang formula dan strategi terbaik untuk memulihkan kembali kepercayaan  ahli masyarakat.

Kepercayaan ini penting agar ahli masyarakat dapat bergerak ke depan dan percaya  apa-apa yang berlaku ini bersifat sementara dan akan berlaku perubahan situasi yang lebih baik. Bagi memulih dan meningkatkan kepercayaan, maka institusi yang berkaitan  perlu  bekerjasama bagi  melakukan kajian bermanfaat untuk menangani isu yang berlaku akibat pandemic, agar dapat mengurangkan kesan buruk terhadap masyarakat.

Kerjasama Merentasi Institusi

Maka, kajian boleh dilakukan di peringkat nasional dan negeri, atau di setiap kementerian tertentu, misalnya di Kementerian Kesihatan, Kementerian Hal-Ehwal Ekonomi, Kementerian Pembangunan Wanita, Keluarga dan Masyarakat, Kementerian Pembangunan Usahawan dan Koperasi, Kementerian Pelancongan, Kesenian, dan Kebudayaan, Kementerian Pendidikan dan sebagainya. Di setiap negeri pula membuat kajian lebih bersifat mikro itu memberikan jalan-jalan penyelesaian menangani Covid-19 dari aspek sains sosial dan kemanusiaan. Sudah pasti, hal sedemikian ini memerlukan kerjasama yang erat dengan universiti-universiti dari segi menyediakan kepakaran dan membuat kajian dengan lebih akademik. Kerjasama yang baik ini akan memberikan manfaat yang lebih baik kepada masyarakat.

Pengenalan kepada amalan-amalan terbaik dari segi pencegahan, penyesuaian diri dan budaya, kempen budaya baharu, dan seterusnya memberikan pencerahan kepada masyarakat untuk memahami masalah-masalah ini  dan cara menangani dari segi sains sosial dan kemanusiaan masih belum banyak diterokai, sedangkan perkara inilah yang perlu dilakukan bagi membantu memastikan Covid-19 dapat dikawal sepertimana  yang pernah dilakukan terhadap wabak seperti tuberculosis,  HIV/AIDS dan  SARS.

Memupuk Keyakinan

Masih terdapat kebimbangan mengenai wabak Covid-19 ini dan menyebabkan sektor pelancongan domestik kurang dapat berkembang dengan pesat kerana terdapat sikap berhati-hati dan ketakutan mengenai wabak ini. Begitu juga, meskipun sudah dibenarkan makan di luar selepas mendapat suntikan dua dos, namun ramai yang masih tidak berani makan di luar dan ini menyebabkan sektor perniagaan makanan masih lagi terjejas, walaupun sektor ini sudah mulai dibuka.

Kesemua ini bermakna, walaupun pemberian vaksin sudah melepasti 80 peratus dan pemberian booster vaksin ke-3 sudah dijanjikan oleh kerajaan, selagi masyarakat masih berasa kurang yakin dan berasa was-was, maka ini memerlukan kredibiliti aspek sains sosial dan kemanusiaan untuk memulihkan keyakinan masyarakat. Aspek penyesuaian amalan dan cara hidup dalam konteks ilmu masyarakat pula diperlukan bagi mengharmonikan kehidupan masyarakat agar rakyat berasa lebih yakin untuk  bergerak ke hadapan.

Apabila sudah memahami daripada perspektif yang lebih menyeluruh, menyesuaikan diri dan kemahiran, mempunyai pengetahuan asas dalam menangani tekanan, dan gaya hidup baharu lebih mudah dipopularka dan kehidupan dapat diteruskan dengan lebih baik, segar dan bersemangat.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts